Bunuh pemandu e-hailing: Seorang lagi anggota polis didakwa di Tawau

TAWAU: Seorang anggota polis yang sebelum ini menjadi saksi kes berhubung pembunuhan pemandu e-hailing di Tawau pada Januari lalu, didakwa di Mahkamah Majistret, di sini, hari ini, atas tuduhan membunuh bagi kes sama.

Namun, tiada pengakuan direkodkan daripada tertuduh, John Kennedy Sanggah, 44, selepas pertuduhan dibacakan di hadapan Majistret Dzul Elmy Mohd Yunus.

Berdasarkan pertuduhan, John Kennedy bersama enam individu yang telah dituduh, didakwa mencapai niat bersama membunuh Nurman Bakaratu, 61, antara 7.30 malam hingga 11.30 malam di ladang kelapa sawit berdekatan Jalan Anjur Juara, Jalan Apas Batu 5, Tawau pada 13 Januari lalu.

Pertuduhan dibacakan mengikut Seksyen 302 Kanun Keseksaan dibaca bersama Seksyen 34 kanun yang sama yang memperuntukkan hukuman mati jika sabit kesalahan.

Pendakwaan dikendalikan Timbalan Pendakwa Raya (DPP), Muhamad Iskandar Ahmad,  Muhammad Ilmami Ahmad, Low Win Hui dan Mohammad Fakhrurazzi Ahmad Salim.

Tertuduh John Kennedy diwakili barisan peguam Ram Singh, Kamarudin Mohmad Chinki dan Chen Wen Jye.

Mahkamah kemudian menetapkan sebutan semula kes pada 7 Julai ini.

Pada 8 Feb lalu, John Kennedy bersama anggota polis Usman Lanaga serta seorang awam, Shim Vui Nyen diberikan bon jaminan sebagai saksi pendakwaan, manakala lima anggota polis iaitu Rosdi Rastam, 44, Dennis Enit, 44, Fabian Rungam, 43, Khairul Azman Bakar, 47, Mohd Azlan Sakaran, 39, dan orang awam, Vivien Fabian, 34, dituduh di Mahkamah Majistret Tawau dengan niat bersama membunuh Nurman.

Pada hari sama, seorang pegawai kanan polis iaitu Datuk Mat Zaki Md Zain, 58, turut didakwa bersubahat dengan enam individu berkenaan untuk membunuh lelaki tersebut.

Sementara itu, di Mahkamah Majistret sama hari ini, Dzul Elmy turut menetapkan 7 Julai ini sebagai tarikh sebutan semula kes ke atas Mat Zaki bagi pertuduhan bersubahat mengikut Seksyen 109 Kanun Keseksaan yang di baca bersama Seksyen 302 Kanun Keseksaan.

Di Mahkamah Majistret berasingan, hari ini, Majistret Leona Dominic Mojiliu juga menetapkan 7 Julai ini sebagai tarikh sebutan semula kes ke atas Rosdi, Dennis, Fabian, Khairul Azman, Mohd Azlan dan Vivien bagi pertuduhan membunuh mangsa yang sama mengikut Seksyen 302 Kanun Keseksaan yang dibaca bersama Seksyen 34 Kanun Keseksaan. – BERNAMA


Separuh akhir ke-2 Liga M3 dianjak ke 11 September

AMATEUR Football League (AFL) memaklumkan Tarikh Perlawanan Separuh Akhir ke-2 dianjak lewat sehari dari tarikh asal. Kedua-dua perlawanan penentuan ke Final Liga M3 2022 yang sebelum ini dijadualkan pada 10 September kini akan berlangsung pada keesokannya (Ahad, 11 September 2022).

Pengerusi AFL, Datuk Wira Mohd Yusoff Mahadi berkata, keputusan ini dibuat bagi memberi laluan kepada Final Piala FA Malaysia kelolaan Malaysian Football League (MFL) melibatkan pertarungan di antara Johor Darul Ta’zim (JDT) dan Terengganu FC (TFC) pada tarikh yang sama di Stadium Nasional, Bukit Jalil.

“Saya rasa ini adalah keputusan yang sesuai kerana pada hujung minggu tersebut peminat bola sepak tanah air akan disajikan dengan perlawanan-perlawanan menarik Liga Malaysia dua hari berturut-turut termasuk perlawanan lain di Liga Super dan Liga Premier.

“Sememangnya Pentas Final Piala FA Malaysia menjanjikan persembahan terbaik kedua-dua pasukan akan tetapi, Separuh Akhir Ke-2 Liga M3 juga bakal menyaksikan persaingan sengit empat pasukan untuk menempah tiket ke final dan secara tidak langsung merebut peluang ke Perlawanan Play-off Liga Super 2023,” jelas Mohd Yusoff.

Kini, lapan Pasukan Liga M3 2022 iaitu Kinabalu Jaguar FC, KL Rovers FC, Armed Forces FC, BRM FC, Manjung City FC, PIB FC, Harini FT dan Imigresen FC akan berjuang sehabis baik pada suku akhir Ke-2 malam esok untuk menempatkan diri ke separuh akhir, 3 dan 11 September 2022.

Final Liga M3 2022 pula dijadualkan berlangsung pada 24 September 2022.

Author

Media Variasi

View all posts

View all posts


Isytihar harta sudah jadi darah daging PKR, kata Rafizi

SHAH ALAM: Tiada sebarang isu berbangkit mengenai pengisytiharaan harta di bawah pimpinan Kerajaan Perpaduan.

Timbalan Presiden PKR, Rafizi Ramli berkata, hal ini kerana perkara itu sudah menjadi ‘darah daging’ parti tersebut.

Apatah lagi, katanya, calon PKR yang akan dipertandingkan pada Pilihan Raya Negeri (PRN) akan datang perlu menandatangani bon dan isytihar harta.

“Sekiranya mereka gagal berbuat demikian, maka mereka tidak akan dapat menerima watikah,” katanya ketika berucap pada majlis pengumuman PKR PRN di Padang Awam Majlis Bandaraya Shah Alam (MBSA) pada Sabtu.

Terdahulu, Parti Ikatan Demokratik Malaysia (MUDA) meminta Kerajaan Perpaduan memberi penjelasan mengenai pengisytiharan harta yang didakwanya tidak lagi dikuatkuasa.

Presidennya, Syed Saddiq Syed Abdul Rahman berkata, pengisytiharan harta merupakan cara yang baik untuk mengelakkan berlakunya penyelewengan dalam kalangan menteri-menteri.

Ujar beliau, pertambahan aset yang luar biasa sudah tentu mencurigakan dan dengan pengisytiharan akan memudahkan penyiasatan dilakukan pihak berkuasa.

Berita lanjut menyusul.

Author

Fazleen Safina Abd Jamil

View all posts

View all posts


Cuaca panas: Perak akan adakan solat sunat istisqa – JAIPk

Pengarah JAIPk, Harith Fadzilah Abdul Halim berkata, arahan itu mungkin dikeluarkan esok atau dalam masa terdekat.

“Kita akan buat (solat sunat Istisqa) dalam masa terdekat sebab kita tengok awan ada nampak nak hujan pula, tetapi insya-Allah kita akan buat.

“Mungkin kita arahkan hari esok, esok saya akan keluarkan surat mungkin Selasa, Rabu kalau masih lagi cuaca begini (panas) kita akan teruskan,” katanya kepada pemberita selepas Majlis Sambutan Hari Raya Aidilfitri 2023 JAIPk bersama Persatuan Cina Muslim Ipoh di sini hari ini.

Beliau berkata demikian ketika ditanya sama ada Perak akan mengadakan solat sunat istisqa atau solat sunat meminta hujan ekoran cuaca panas ketika ini.

Pada 10 Mei, Jabatan Meteorologi Malaysia (MetMalaysia) mengeluarkan status cuaca panas tahap satu (berjaga-jaga) bagi empat kawasan di Semenanjung dan satu kawasan di Sarawak, antaranya melibatkan Hulu Perak, Kinta dan Manjung di Perak.

Tahap berjaga-jaga apabila suhu maksimum harian mencecah 35 hingga 37 darjah Celsius sekurang-kurangnya selama tiga hari berturut-turut

Sementara itu, ditanya mengenai ajaran meragukan di sebuah banglo lama terbiar di Bagan Serai, Harith Fadzilah berkata JAIPk akan segera bertindak sekiranya menerima laporan berlakunya perkara tersebut.

“Setakat ini masih belum menerima apa-apa laporan, tetapi jika betul kejadian itu berlaku kita akan bertindak segera. Tindakan seterusnya kita akan buat siasatan, lepas itu baru kita akan kenal pasti adakah ajaran itu meragukan atau sebaliknya.

“Kita akan tengok bagaimana acara ajaran itu berjalan sebab kita akan buat kertas (laporan) untuk bawa ke jawatankuasa fatwa yang akan memutuskan sama ada ajaran itu sesat atau tidak,” katanya.

Harith Fadzilah berkata sekiranya didapati ajaran itu bertentangan dengan agama Islam, JAIPk akan mengangkat perkara itu kepada Sultan Perak Sultan Nazrin Shah untuk digazetkan atau diwartakan sebagai ajaran yang meragukan.

Pada 3 Mei, media melaporkan sebuah banglo lama yang terbiar di Bagan Serai dipercayai dijadikan tempat menjalankan aktiviti pemujaan nombor ekor oleh pihak tidak bertanggungjawab. – BERNAMA


Matan palsu tuntutan wakalah: Bekas ahli majlis badan kerajaan, isteri direman lima hari

KUALA TERENGGANU: Seorang bekas ahli majlis sebuah badan kerajaan di Terengganu dan isterinya direman lima hari bermula hari ini bagi membantu siasatan berhubung kes tuntutan wakalah dipercayai mempunyai butir matan palsu.

Perintah reman hingga Ahad (15 Januari) terhadap pasangan suami isteri, masing-masing berumur 63 dan 40 tahun itu dikeluarkan Majistret Noor Mazrinie Mahmood di sini hari ini.

Sumber Suruhanjaya Pencegahan Rasuah Malaysia (SPRM) memaklumkan pihaknya menahan kedua-dua suspek di Pejabat SPRM Terengganu di sini semalam.

Beliau berkata, suspek pertama merupakan bekas ahli majlis sebuah badan kerajaan di negeri ini manakala isterinya ialah pemilik sebuah syarikat dilantik sebagai amil zakat dan penahanan itu berhubung tuntutan wakalah dipercayai mempunyai butir matan palsu.

Menurut sumber, selain itu lantikan syarikat terbabit membolehkannya memperoleh komisen sehingga mencecah RM600,000.

Suspek pertama disiasat di bawah Seksyen 23 (1) Akta SPRM 2009 manakala isterinya disiasat di bawah Seksyen 18 akta sama.  – BERNAMA


Jangan amal budaya selesa, tekad laksana perubahan untuk negara – PM

PUTRAJAYA: Perdana Menteri, Datuk Seri Anwar Ibrahim mahu Jemaah Menteri dan warga perkhidmatan awam tidak mengamalkan budaya selesa sebaliknya bertekad untuk terus melaksanakan perubahan dalam pentadbiran negara.

Berucap pada perjumpaan Perdana Menteri bersama warga Jabatan Perdana Menteri (JPM) bagi bulan Januari 2023 di sini hari ini, Anwar berkata dalam apa-apa jua sistem, perlu ada keinginan dan hasrat untuk membawa perubahan

“Sudah mantap sistem yang bergerak puluhan tahun tapi harus ada kesediaan rendah diri untuk mengakui, ada kekuatannya tetapi bila kita letak tokoh baharu…harus ada hasrat bawa perubahan…tidak harus kita benar ada budaya selesa iaitu culture of contentment yang menggigit kita,” katanya.

“Paling penting bertekad yang negara ini harus stabil daripada politiknya, jelas hala tujunya dan kuat keinginan dan hasrat bawa perubahan untuk angkat semula martabat bangsa dan negara,” katanya.

Dengan beberapa langkah telah diumumkan untuk meningkatkan tahap kecekapan dalam menyelesaikan masalah, Anwar mahu segala tindakan dilaksanakan dengan telus.

“Baru-baru ini kita gesa satu tindakan lebih agresif bukan untuk ambil tindakan tetapi melepaskan masalah pekerja kerana pekerja asing dalam industri perladangan, pembuatan dan bidang-bidang tertentu sangat kurang.

“Ia menjejaskan kadar pertumbuhan negara kita, jadi saya lihat Jabatan Imigresen sambut baik dan apa jua tindakan harus ada transparensi ,” katanya yang turut berharap segala perubahan yang akan dilaksanakan di bawah Kerajaan Perpaduan akan mendapat sambutan hangat daripada semua jabatan.

Turut hadir, Timbalan Perdana Menteri, Datuk Seri Fadillah Yusof, Menteri di Jabatan Perdana Menteri (Sabah, Sarawak dan Tugas-Tugas Khas), Datuk Armizan Mohd Ali, Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar dan Ketua Setiausaha Negara, Tan Sri Mohd Zuki Ali. – BERNAMA


China: 10,000 kenderaan elektrik bateri siap untuk dieksport ke Eropah

BEIJING: Sebanyak 10,000 Kenderaan Elektrik Bateri (BEV) keluaran Korporat Industri Automotif Shanghai (SAIC) sudah siap untuk dieksport ke pasaran Eropah, kata Naib Pengarah Jabatan Pertama Industri Kelengkapan Kementerian Industri dan Maklumat China (MIIT), Guo Shougang.

Beliau berkata kumpulan pertama BEV “keluaran China” itu bakal dipasarkan ke lebih 80 negara di dunia.

“Eksport ke Eropah itu menandakan pemain industri China mencapai kemajuan signifikan dalam senario global. Pengeksportan BEV China yang mengalami perkembangan pesat juga kondusif bagi transformasi industri automobil global ke arah tenaga elektrik.

“China akan terus menyempurnakan dasar dan peraturan yang terbabit, dan menyediakan sokongan dalam bidang kewangan penggunaan, kredit dan insurans bagi mempergiatkan penjenamaan BEV China di seberang laut,” kata beliau pada Selasa.

Menurut statistik terkini yang diumumkan Persatuan Pengilang Automobil China (CAAM), Chinsa sudah mengeksport sebanyak 341,000 BEV pada Januari hingga Ogos 2022 sekali gus menyumbang 26.7 peratus dalam keseluruhan eksport automobil. – BERNAMA


Bertanding PRN, Hasnal digesa letak jawatan Pesuruhjaya Suhakam

CYBERJAYA: CSO Platform for Reform menggesa Hasnal Rezua Merican Habib Merican untuk meletakkan jawatan sebagai Pesuruhjaya Suruhanjaya Hak Asasi Manunsia Malaysia (Suhakam).

Ini susulan UMNO memutuskan untuk memilih beliau bertanding Dewan Undangan Negeri (DUN) Kuang bagi Pilihan Raya Negeri (PRN) Selangor bulan depan.

“Pelantikan seorang pemimpin politik ke jawatan penting dalam Suhakam menimbulkan persoalan serius mengenai kebebasan suruhanjaya itu dan keupayaannya berfungsi tanpa sebarang pengaruh luar,” kata CSO Platform dalam satu kenyataan pada Selasa.

Dalam kenyataan sama, CSO Platform berkata, tujuan utama Suhakam ditubuhkan adalah untuk menjaga prinsip akauntabiliti dan menghormati hak asasi manusia.

Katanya, kemasukan seorang pemimpin politik dalam Suhakam menimbulkan kebimbangan bahawa fungsi suruhanjaya itu mungkin terjejas.

“Suhakam mestilah bebas daripada sebarang pengaruh politik dan eksekutif. Keberadaan Hasnal yang juga seorang pemimpin politik di Suhakam adalah perkara yang membimbangkan, apatah lagi partinya juga sebahagian daripada Kerajaan Malaysia hari ini.

“Potensi untuk percanggahan kepentingan atau ‘conflict of interest‘ menimbulkan kebimbangan yang lebih mendalam. Justeru, kami juga ingin menekankan keperluan untuk penelitian terhadap pelantikan pesuruhjaya baharu yang dibuat tahun lalu,” katanya.

Menurut CSO Platform, pemimpin politik tidak sepatutnya dilantik ke pejabat Pesuruhjaya bagi memastikan kebebasan Suhakam.

Justeru, badan itu menyeru Hasnal menegakkan integriti Suhakam dengan segera meletakkan jawatan sebagai Pesuruhjaya.

Langkah sedemikian katanya, penting untuk melindungi kebebasan dan kredibiliti suruhanjaya itu dan untuk menunjukkan komitmen terhadap promosi dan perlindungan hak asasi manusia tanpa sebarang kemungkinan kepada percanggahan kepentingan.

Author

Fazleen Safina Abd Jamil

View all posts

View all posts


Misbun, Rexy ambil alih latih skuad remaja – Michelle

KUALA LUMPUR: Datuk Misbun Sidek kini beralih jawatan dari Pengarah Pembangunan Remaja Persatuan Badminton Malaysia (BAM) kepada Pengarah Kejurulatihan Perseorangan Remaja berkuat kuasa minggu ini.

Ketua Pengarah Eksekutif Akademi Badminton Malaysia (ABM), Michelle Chai berkata, penukaran jawatan itu sebahagian daripada program penyusunan semula barisan kejurulatihan skuad remaja negara susulan prestasi mengecewakan di Kejohanan Remaja Dunia BWF 2022 di Santander, Sepanyol, Oktober lepas.

Beliau berkata, ABM juga akan menggunakan khidmat pakar Pengarah Kejurulatihan Beregu BAM, Rexy Mainaky yang turut diberi tugas baharu Pengarah Kejurulatihan Beregu Remaja bagi membimbing pemain dari kelompok tersebut.

“Datuk Misbun akan fokus perseorangan memandangkan itu merupakan kepakarannya. Beregu junior akan dipantau Rexy dengan beliau akan melihat secara menyeluruh supaya peralihan daripada junior kepada senior akan berlaku dengan lancar,” katanya kepada pemberita di sini hari ini.

Michelle berkata, jurulatih terlibat juga mengakui kegagalan skuad remaja di Sepanyol dan justeru semua pihak bersetuju bahawa mereka perlu mengambil pendekatan berbeza bagi meningkatkan prestasi pemain.

Buat pertama kali, tiada pemain kebangsaan layak ke suku akhir bagi acara perseorangan di kejohanan remaja dunia dan pasukan negara hanya menduduki tempat kesembilan bagi acara berpasukan campuran.

Ini merupakan kali kedua berturut-turut Malaysia pulang dengan tangan kosong selepas edisi 2019 di Kazan, Rusia.

Dalam pada itu, Michelle berkata, Misbun dan Rexy sedang dalam proses mengambil beberapa jurulatih baharu bagi membantu mereka mengemudi skuad remaja termasuk menggantikan jurulatih skuad bawah 15 tahun lelaki negara, Hafiz Hashim dan ketua jurulatih beregu bawah 18 tahun negara Vountus Indra Mawan yang meninggalkan BAM baru-baru ini.

“Setahu saya, Misbun dan Rexy sedang dalam proses bercakap dan menemu bual beberapa jurulatih. Harap boleh dapat (jurulatih baharu) dalam masa terdekat,” katanya. – BERNAMA


Najib dipenjara: Pemimpin politik kongsi pelbagai reaksi

Ada antara mereka menyifatkan keputusan itu sebagai bukti badan kehakiman negara bebas daripada  dipengaruhi kuasa politik namun terdapat juga yang menzahirkan rasa simpati terhadap bekas perdana menteri itu.

Bekas Perdana Menteri Tan Sri Muhyiddin Yassin berkata keputusan Mahkamah Persekutuan hari ini membuktikan sistem kehakiman negara yang bebas dapat menjamin keadilan dan mengembalikan maruah negara yang tercalar.

“Kebebasan sistem kehakiman inilah yang saya pertahankan ketika saya menjadi Perdana Menteri. Walaupun ada desakan politik supaya saya campur tangan dalam kes tertentu, saya tegas menolaknya walau akhirnya saya terpaksa meletak jawatan kerana mempertahankan prinsip ini.

“Saya berharap, kebebasan badan kehakiman di negara kita terus dilindungi tanpa ada cubaan campur tangan atau desakan politik daripada mana-mana pihak agar keadilan dapat tertegak… tanpa badan kehakiman yang bebas, sistem demokrasi di negara kita akan gagal untuk berfungsi dan Malaysia menjadi sebuah negara yang bersifat autoritarian, rasuah dan bankrap moral, na’uzubillah,” katanya di Facebook hari ini.

Sementara itu, Presiden PKR Datuk Seri Anwar Ibrahim pula berpandangan keputusan terhadap Najib itu adalah hasil daripada aspirasi rakyat yang ingin memastikan badan kehakiman negara bebas dan membersihkan negara daripada gejala rasuah.

“Ini membuktikan rakyat itu berkuasa, rakyat telah membuat keputusan pada 2018 untuk memastikan badan kehakiman bebas dan negara bersih daripada rasuah.

“Keputusan rakyat inilah yang membolehkan pendakwaan yang profesional dan ketegasan serta keberanian badan kehakiman membuat keputusan berdasarkan fakta dan hukum, bukan mengikut  telunjuk politik pihak yang berkuasa,” katanya menerusi satu hantaran video di Facebooknya.

Setiausaha Agung DAP Anthony Loke Siew Fook menyifatkan keputusan hari ini sebagai satu amaran kepada semua pemimpin politik agar tidak terlibat dalam isu penyalahgunaan kuasa selain turut menambah perkara itu adalah satu kemenangan untuk sistem demokrasi negara.

Setiausaha Agung UMNO Datuk Seri Ahmad Maslan berharap Najib dan keluarga terus tabah susulan keputusan Mahkamah Persekutuan yang mengekalkan sabitan terhadap beliau dan menganggap kes tersebut akan terus diulas pelbagai pihak.

“Beliau anak Perdana Menteri, namun telah melantik saya, anak penoreh getah sebagai Timbalan Menteri sebelum ini dan tidak akan saya lupa. Kes ini akan terus diulas. Rakyat juga sedang menghakimi,” katanya di Facebook.

Naib Presiden UMNO, Datuk Seri Mahdzir Khalid berkata jasa dan khidmat bakti Najib kepada UMNO dan negara sebelum ini tidak boleh dinafikan dan beliau menzahirkan simpati terhadap bekas perdana menteri itu dan seluruh ahli keluarganya susulan keputusan hari ini.

“Justice hurried is justice buried, adalah satu frasa yang boleh kita hayati bersama dalam situasi ini,” katanya. – BERNAMA


UMNO Ranau terus berhubung dengan rakyat, selesai masalah setempat

CYBERJAYA: UMNO Ranau terus memberi fokus menyelesaikan isu-isu rakyat di kawasan Ranau dengan terus menjalin komunikasi bersama penduduk setempat.

Ketua Pemuda UMNO Bahagian Ranau, Vennex Jasmin berkata, beliau membawa pendekatan dengan konsep ‘turun padang’ bagi melihat sendiri isu-isu tempatan yang dihadapi rakyat Ranau serta berhubung melalui media sosial seperti aplikasi WhatsApp dan Facebook.

“Berbanding parti lawan, UMNO dan BN Ranau lebih menonjol dalam mendekati rakyat. Kita sentiasa turun padang meninjau masalah-masalah rakyat.

“Saya sendiri sebagai Ketua Pemuda UMNO Ranau, turun ke padang, melihat isu-isu yang disuarakan rakyat melalui Facebook dan kiriman mesej WhatsApp untuk kita selesaikan masalah rakyat walaupun kami bukan wakil rakyat Parlimen Ranau,” katanya ketika dihubungi MEDIA VARIASI, hari ini.

Jelas Vennex lagi, UMNO Ranau kini lebih tumpu menyelesaikan isu infrastruktur seperti kemudahan jalan raya yang rosak amat dekat di hati rakyat Ranau memandangkan sektor pertanian merupakan hasil ekonomi utama penduduk tempatan.

“Masalah utama jalan perhubungan dari kampung ke pekan merupakan tumpuan UMNO Ranau. Di kawasan Ranau ini merupakan pendalaman, sekarang ini musim hujan jadi kebanyakan jalan raya terputus.

“UMNO Ranau menghantar jentera mesin untuk membaik pulih jalan supaya aktiviti ekonomi seperti pertanian oleh penduduk dapat diteruskan,” ujarnya.

Author

Mohamad Fitri Hazim Hazam

View all posts

View all posts


MB Selangor beri bayangan PRN lepas Aidilfitri

KUANTAN: Menteri Besar Selangor, Datuk Seri Amiruddin Shari memberi bayangan bahawa pilihan raya negeri (PRN) di Selangor dijangka berlangsung selepas perayaan Aidilfitri nanti.

Katanya, Dewan Undangan Negeri (DUN) Selangor tidak akan dibubarkan dalam tempoh terdekat untuk memberi laluan kepada PRN.

“Kita sedang bincang, insya Allah kita akan putuskan nanti. Setakat ini, saya boleh bayangkan bukan dalam masa terdekat.

“Maknanya selepas raya (Aidil Fitri), sebelum raya tidak ada pembubaran di Selangor,” katanya seperti dilapor Berita Harian hari ini.

Beliau berkata demikian selepas Mesyuarat Dua Hala antara Kerajaan Pahang dan Selangor di Wisma Sri Pahang, pada Jumaat.

Terdahulu, Menteri Besar Terengganu, Datuk Seri Dr Ahmad Samsuri Mokhtar memaklumkan pihaknya akan berbincang dengan Pulau Pinang, Negeri Sembilan dan Selangor bagi menetapkan tarikh PRN untuk diadakan serentak dengan tiga negeri diterajui PAS.

Ahmad Samsuri turut mengatakan, perbincangan secara tidak rasmi ketua menteri dan menteri besar dari tiga negeri berkenaan sudah diadakan akhir tahun lalu, namun keputusan tarikh PRN masih belum dimuktamadkan.

Author

Diyana Rahip

View all posts

View all posts


Polis Miri sahkan penemuan objek dipercayai bahagian roket

MIRI: Polis Miri mengesahkan terdapat serpihan logam, dipercayai bahagian roket Long March 5B milik China, terbenam berdekatan sebuah rumah di Sepupok, Batu Niah, kira-kira 81 kilometer ke selatan dari sini.

Ketua Polis Daerah Miri, ACP Alexson Naga Chabu berkata pihaknya menerima laporan mengenai penemuan objek itu semalam (Ahad) dan menerusi tinjauan yang dilakukan, serpihan logam itu didapati terbenam kurang satu meter di dalam tanah.

Bagaimanapun, pihaknya tidak dapat mengesahkan asal usul logam tersebut dan telah meminta bantuan Pasukan Khas Bahan Kimia Berbahaya (Hazmat) Jabatan Bomba dan Penyelamat serta Kementerian Sains, Teknologi dan Inovasi (MOSTI) untuk menganalisis tempat tersebut.

“Kita nasihati orang ramai agar tidak berada di kawasan berhampiran tempat kejadian kerana dibimbangi logam tersebut mengandungi bahan radioaktif yang boleh memudaratkan kesihatan,” katanya dalam kenyataan di sini hari ini.

Beliau berkata kawasan itu dipantau rapi untuk memastikan tiada kejadian tidak diingini berlaku.

Katanya orang ramai dinasihatkan untuk tidak membuat spekulasi atau menyebarkan berita palsu kerana ia boleh menimbulkan kegusaran dalam masyarakat dan disarankan menghubungi balai polis berdekatan untuk menyalurkan maklumat atau mendapatkan kepastian mengenai kejadian itu.

Semalam, media melaporkan terdapat serpihan roket Long March 5B milik China dikesan melintasi ruang udara Malaysia di beberapa kawasan termasuk sekitar Sarawak.

MOSTI dalam kenyataan memaklumkan pemantauan secara berterusan pihaknya menerusi Agensi Angkasa Malaysia (MYSA) serta kenyataan oleh Agensi Angkasa China mendapati kemasukan semula serpihan roket berkenaan ke ruang udara Bumi dikesan jam 12.55 tengah malam Sabtu waktu Malaysia.

Menurut MOSTI sisa serpihan itu direkodkan jatuh di sekitar Laut Sulu iaitu kawasan antara latitud 9.1 darjah Utara dan longitud 119.0 darjah Timur. – BERNAMA


LPT3: Kajian sudah siap, tunggu peruntukan – Fadillah Yusof

KUALA LUMPUR: Kementerian Kerja Raya (KKR) sudah selesai peringkat kajian pembinaan Lebuhraya Pantai Timur 3 (LPT3) dan kini sedang menunggu peruntukan untuk hala tuju seterusnya.

Menteri Kanan Kerja Raya Malaysia, Datuk Seri Fadillah Yusof berkata, apa yang telah diluluskan kerajaan Persekutuan untuk LPT3 adalah bagi membuat kajian.

“Ini kerana sebelum bina jalan kena buat kajian seperti kesan sosial impak dan sebagainya.

“Kajian sudah selesai dan sudah kemukakan kepada Unit Perancang Ekonomi (EPU) Jabatan Perdana Menteri (JPM) di bawah Menteri di JPM (Ekonomi), Datuk Seri Mustapa Mohamed.

“Sekarang kami sedang tunggu apa hala tuju baru setelah kajian selesai dari segi peruntukan apabila nak bagi peruntukan dan sebagainya kita tunggu dari agensi pusat,” katanya pada sidang media Majlis Pelancaran 11th Malaysian Road Conference and Exhibition 2022 dan 4th International Road Federation Asia- Pacific Road Regional Congrese di Hotel Ancasa di sini.

Program ini akan diadakan pada 11 hingga 13 Oktober depan di WTC dihadiri oleh pengamal akademik, jurutera dan pelajar bidang berkaitan dalam berkongsi idea dan teknologi terbaharu untuk membangunkan jalan raya di negara ini.

Beliau mengulas gesaan Ahli Dewan Negara, Senator Datuk Husain Awang terhadap kerajaan agar mempercepatkan pelaksanaan LPT3 yang telah diluluskan oleh Kementerian Hal Ehwal Ekonomi.

Ini kerana, katanya, faktor mobilisasi rakyat di negeri Terengganu dan Kelantan perlu diambil kira supaya dapat memudahkan mereka dalam urusan harian.

Husain berkata, pada sesi perbahasan Rang Undang-undang Majlis Pembangunan Wilayah Ekonomi Pantai Timur (Pindaan) 2022 minggu lepas, beliau telah menekankan peri pentingnya projek East Coast Economic Region (ECER) kepada negeri-negeri Pantai Timur.

Seperti yang sedia maklum, projek pembinaan (LPT3) ini telah diluluskan pada tahun 2019 dan merangkumi jarak 150 km bermula dari Gemuroh, Terengganu ke Tumpat, Kelantan.

Projek ini merupakan salah satu inisiatif kerajaan dalam membangunkan negeri Pantai Timur dan sebahagian daripada Johor.

Tambah Fadillah, perlaksanaan ini kemungkinan akan masuk ke RMK akan datang atau RMK bergantung kemampuan kerajaan dan keutamaan setiap negeri.

“Setiap negeri ada senarai projek dan dari situ keutamaan peringkat negeri,” katanya.

Author

Tun Puteh Wanti

View all posts

View all posts


Gigi berlubang sejak kecil undang bahaya ketika dewasa

CYBERJAYA: Pasti ramai yang menyifatkan kesihatan gigi yang baik adalah dengan memiliki gigi putih dan bersih.

Namun, perkara itu bukanlah suatu hal yang mudah untuk dikekalkan dan sewajarnya dititikberatkan cara penjagaan gigi sejak kecil lagi.

Sikap sambil lewa mengenai penjagaan gigi pastinya memberi impak seperti tercetusnya sakit gigi yang berpanjangan serta gigi berlubang.

Kajian mendapati kanak-kanak yang giginya berlubang seawal usia tiga tahun berkemungkinan tiga kali ganda untuk mengalami masalah sama apabila dewasa.

Kajian Kesihatan Pergigian Kebangsaan Kanak-kanak Prasekolah (NOHPS) melaporkan, terdapat 71.3 peratus kanak-kanak berusia lima tahun sudah mempunyai gigi berlubang.

Pensyarah Kanan Fakulti Pergigian Universiti Perubatan Antarabangsa (IMU) yang juga merupakan pakar pergigian kanak-kanak, Dr. Yogeswari Sivapragasam berkata, penjagaan gigi harus bermula dari awal.

Katanya, ramai terlepas pandang penjagaan mulut bayi kerana golongan berkenaan hanya tumbuh gigi selepas beberapa bulan lahir.

“Namun begitu, gusi bayi masih perlu dibersihkan sekurang-kurangnya dua kali sehari.

“Rutin ini membantu menetapkan asas kepada amalan penjagaan harian dan kesihatan mulut kanak-kanak seumur hidupnya,” maklumnya seperti dilapor Kosmo.

Susulan itu, beliau berharap ibu bapa perlu mendapatkan nasihat daripada pengamal kesihatan mengenai cara menjaga kesihatan mulut sejurus kelahiran bayi termasuk apabila gigi pertama anak tumbuh.

Dr. Yogeswari menjelaskan, apabila gigi bayi tumbuh, ia adalah satu kebiasaan dan mereka perlu diperkenalkan kepada makanan baharu mengikut perkembangan diet dan keperluan nutrisi.

Namun begitu, penting untuk memperkenalkan makanan baharu secara beransur-ansur dan berhati-hati.

“Saya menasihati ibu bapa untuk menunda pemberian garam dan gula dalam diet anak-anak supaya mereka tidak mula menyukai rasa tambahan ini pada usia muda.

“Pengambilan berterusan makanan manis boleh membawa risiko tinggi masalah pergigian, selain penyakit kronik seperti obesiti dan kencing manis,” jelasnya.

Selain itu, ada masanya kanak-kanak tidak mahu makan sesetengah makanan atau enggan menggosok gigi.

Meskipun sikap sedemikian dapat dijelaskan dengan mudah sebagai kanak-kanak yang memilih dan cerewet, namun kemungkinan ada faktor lain.

“Kanak-kanak yang giginya berlubang atau sakit gusi mungkin mengalami ketidakselesaan dan kesakitan kronik sehingga menyebabkan mereka tidak mahu makan kerana perlu mengunyah.

“Tanpa sengaja mereka akan mengelak daripada makan makanan dalam bentuk sebiji atau seketul seperti buah epal atau ayam,” jelas Dr. Yogeswari.

Author

Diyana Rahip

View all posts

View all posts


Belanjawan 2024: Kenaikan harga padi tingkatkan pendapatan pesawah

ALOR SETAR: Pengumuman kenaikan harga lantai belian padi menerusi Belanjawan 2024 menunjukkan kerajaan Perpaduan mendengar rungutan dan keluh-kesah pesawah apabila harga belian padi diturunkan oleh pengilang.

Pengerusi Lembaga Kemajuan Pertanian Muda (MADA), Datuk Dr. Ismail Salleh berkata, pesawah MADA teruja dengan pengumuman harga lantai belian padi yang dinaikkan kepada RM1,300 per tan metrik daripada RM1,200 per tan metrik.

“Kali terakhir ia diselaraskan adalah pada 2014 dan dengan kenaikan harga lantai belian ini, ia secara tidak langsung dapat membantu meningkatkan pendapatan pesawah.

“Pengumuman ini sangat ditunggu-tunggu dan merupakan berita gembira oleh semua pesawah selain pelengkap kepada kenaikan RM500 Skim Subsidi Harga Padi yang telah diberikan oleh kerajaan dalam sektor padi pada masa ini,” katanya dalam satu kenyataan di sini hari ini.

Kata beliau, menerusi Belanjawan itu juga, kerajaan memberi fokus kepada projek penanaman padi lima musim dalam tempoh dua tahun untuk memastikan peningkatan pengeluaran padi negara.

“Sehubungan itu, sebanyak RM3 bilion diperuntukkan untuk menaik taraf infrastruktur pengairan di kawasan Muda,” ujarnya.

Ismail berkata, selain itu, seramai 57,635 pesawah MADA akan menerima manfaat daripada Skim Takaful Tanaman Padi yang diperkenalkan oleh kerajaan Perpaduan.

“Skim ini diperkenalkan untuk melindungi pesawah daripada sebarang risiko bencana dengan sebanyak RM50 juta diperuntukkan di bawah Tabung Bencana Pertanian bagi memberi pampasan kepada petani, penternak dan nelayan yang terkesan akibat bencana,” jelasnya.

Tambahnya, pihaknya menyambut baik Belanjawan Madani 2024 itu yang menunjukkan keprihatinan kerajaan Perpaduan dalam memperhebatkan usaha untuk menjamin kelangsungan industri Agromakanan serta menjaga kebajikan pesawah di seluruh negara terutama dalam kawasan Muda. – Kosmo!

Author

Media Variasi

View all posts

View all posts


Pemain bola sepak Liga Super ditahan dipercayai cederakan teman wanita

KUALA LUMPUR: Seorang pemain bola sepak Liga Super ditahan semalam selepas dipercayai telah menyebabkan kecederaan terhadap teman wanitanya, selepas berselisih faham di dalam sebuah bilik hotel di Petaling Jaya.

Ketua Polis Daerah Petaling Jaya, ACP Mohamad Fakhrudin Abdul Hamid berkata, pihaknya menerima laporan daripada mangsa, yang merupakan wanita tempatan pada 6 pagi semalam.

Beliau berkata, akibat perselisihan faham antara mangsa dan suspek itu, telah menyebabkan kecederaan di bahagian badan mangsa selain telefon bimbit mangsa turut mengalami kerosakan.

“Hasil maklumat dan risikan dijalankan, polis telah menahan suspek di sebuah hotel di Petaling Jaya untuk membantu siasatan.

“Suspek juga telah dibebaskan dengan jaminan polis dan kes itu disiasat mengikut Seksyen 323/427 Kanun Keseksaan, kerana mendatangkan kecederaan dan melakukan khianat,” katanya dalam kenyataan hari ini. – BERNAMA


Itali: Pemain pertahanan Arsenal Pablo Mari cedera ditikam

ROM: Pemain pertahanan Sepanyol bagi pasukan Serie A Monza, Pablo Marì cedera dalam kejadian tikaman di sebuah pasar raya di Assago, dekat Milan pada Khamis.

Bek tengah berusia 29 tahun dipinjamkan dari Arsenal itu adalah antara empat mangsa yang cedera dalam insiden yang turut meragut satu nyawa.

Dalam kejadian itu, seorang lelaki yang dilaporkan mengalami masalah kesihatan mental menyerang orang ramai di pasar raya itu, lapor agensi berita Itali (ANSA).

Mari dilaporkan ditikam di belakang semasa membeli-belah bersama isteri dan anaknya.

Beliau kini dirawat di hospital Niguarda, Milan dan akan menjalani pembedahan pada Jumaat.

Pengarah Monza Adriano Galliani berkata pada Khamis Mari tidak berada dalam keadaan yang mengancam nyawa.

Menurut ANSA, penyerang berusia 46 tahun itu dilaporkan mengambil pisau yang dijual di pasar raya itu dan mula menyerang orang ramai.

Dia menghadapi tuduhan membunuh dan cubaan membunuh beramai-ramai. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Zalim! Zionis guna peluru berpandu 6 bilah pisau serang hospital Gaza

REJIM pengganas Israel terus melancarkan serangan udara di Gaza dan kali ini membabitkan empat buah hospital termasuk kompleks perubatan terbesar di genting tersebut, lapor Kementerian Kesihatan Gaza.

Jurucakap kementerian itu, Ashraf al-Qudra berkata, rejim pengganas bertindak menyerang Kompleks Perubatan al-Shifa, yang menempatkan ribuan penduduk Gaza untuk berlindung di kawasan berkenaan.

“Rejim pengganas kini mengambil langkah berbahaya dengan menyerang hospital yang menempatkan ribuan penduduk, yang menumpang berteduh di kawasan hospital berkenaan.

“Zionis juga mendakwa Hamas (Pergerakan Perjuangan Islam Palestin) mengendalikan sebuah pusat arahan di kawasan hospital berkenaan, termasuk pintu masuk ke rangkaian terowong yang luas, namun dinafikan oleh Hamas dan pegawai-pegawai di hospital,” katanya seperti dilapor Al-Jazeera.

Sementara itu, Ketua Pengarah Hospital al-Shifa, Mohammed Abu Salmiya berkata, serangan tersebut menyasarkan orang awam dan beberapa wartawan.

“Ini menyebabkan ramai yang terkorban termasuk ratusan yang lain berdepan kecederaan kritikal. Ia merupakan genosid di tempat ini,” katanya.

Terdahulu, rejim Zionis bertindak mengebom sebuah bangunan berhampiran dengan hospital.

Abu Salmiya berkata, pasukan paramedik dan pesakit kini berada dalam keadaan ketakutan akibat letupan yang berhampiran dan berterusan.

“Tiada satu saat pun berlalu tanpa pengeboman menyebabkan banyak tingkap hospital telah dipecahkan, sehingga mencetuskan ketakutan dan kebimbangan dalam kalangan paramedik, pesakit serta orang awam yang berlindung di kawasan tersebut.

“Ini adalah perang terhadap hospital dan semua rakyat di Palestin,” tambahnya.

Menerusi video tular, orang ramai dilihat berlari bertempiaran mencari perlindungan, selain kelihatan seorang lelaki terbaring dalam keadaan berlumuran darah.

According to testimonies, an #American R9X Hellfire have been fired at journalists at Al Shifa Hospital tonight. The missile has blades that rotate at high speed leaving amputations around and few damage in buildings.#Gaza pic.twitter.com/pB00SvcAs7

— Quds News Network (@QudsNen) November 9, 2023

Difahamkan, rejim Zionis menggunakan peluru berpandu Hellfire RX9 Amerika dalam serangan di Hospital al-Shifa itu.

Peluru berpandu ini akan mengeluarkan enam bilah pisau untuk membunuh sasaran apabila dijatuhkan.

Selain Hospital al-Shifa, dua lagi hospital kanak-kanak, Al-Rantisi dan Al-Nasr, turut menjadi sasaran pengeboman Zionis.

Author

Fazleen Safina Abd Jamil

View all posts

View all posts


Pakaian sukan perlu dipandang aspek keselamatan bukan mencolok mata

AMPANG: Orang ramai hanya melihat atlet dan individu berpakaian sukan mencolok mata, hakikatnya etika pakaian juga memberi kesan besar kepada sesetengah jenis sukan.

Pakaian antara faktor penyumbang keselamatan dan prestasi berkesan kepada sukan yang memerlukan tenaga yang banyak pada tahap optimum tanpa sebarang gangguan.

Pengayuh tegar dan pengusaha pakaian berbasikal, Hizam Chik Mamu berkata, sukan berbasikal memerlukan atlet mengikut etika berpakaian pada sudut sains sukan dan aerodinamik terutamanya aspek keselamatan.

“Jika lihat kategori pakaian pada sudut sains sukan, fokus pakaian sukan berbasikal, bukan ketat menonjol tetapi lebih kepada keselamatan dan aerodinamik.

“Kalau berpakaian baju kebaya, kelawar, tak sesuai, sebab sukan berbasikal lebih kepada aspek keselamatan,” katanya.

Beliau berkata demikian pada sidang media Melaka International Tourism Endurance 2022 (MITEN2022), di Hotel Grand Barakah di sini pada Jumaat.

Hizam berkata, etika pakaian berbasikal juga bergantung kepada jarak perjalanan contohnya bagi 100 kilometer (km).

“Untuk jarak jauh, ia agak berbahaya. Berisiko pada aspek keselamatan seperti seluar besar ‘track suit’ gelebeh, masuk rantai kayuh, kemudian jatuh dan kemalangan.

“Kita tak kata ia (pakaian ketat bersukan) terpaksa, tetapi ia perlu mengikut sudut sains dan aerodinamik,” katanya.

Penyanyi nombor satu negara, Datuk Seri Siti Nurhaliza juga sebelum ini pernah menjelaskan, beliau lebih memikirkan soal keselamatan dan kesesuaian dalam berpakaian ketika menjalani aktiviti mengayuh basikal.

Katanya, keselamatan harus diutamakan kerana sebarang kesilapan dalam berpakaian boleh menyebabkan kecederaan.

Author

Tun Puteh Wanti

View all posts

View all posts


Kes basikal lajak: rayuan kerani akan didengar 31 Mac tahun depan

PUTRAJAYA: Mahkamah Rayuan menetapkan 31 Mac tahun depan bagi mendengar rayuan kerani, Sam Ke Ting terhadap sabitan kesalahan, hukuman penjara enam tahun dan denda kerana memandu secara melulu sehingga menyebabkan kematian lapan remaja yang menunggang basikal lajak pada 2017.

Seorang daripada peguam tertuduh, Yasmeen Soh Sha-Nisse ketika dihubungi mengesahkan tarikh pendengaran rayuan itu selepas pengurusan kes di hadapan Timbalan Pendaftar Mahkamah Rayuan, Norkamilah Aziz.

Beliau berkata, pihak pembelaan dan pendakwaan perlu memfailkan hujahan bertulis masing-masing pada 16 Mac tahun depan dan pengurusan kes terakhir akan diadakan pada 17 Mac tahun depan.

Pengurusan kes hari ini, turut dihadiri peguam Sam yang lain, Harvinderjit Singh dan Faizal Mokhtar, manakala pendakwaan dikendalikan Timbalan Pendakwa Raya, Mohd Fairuz Johari.

Pada 28 Oktober 2018, Mahkamah Majistret Johor Bahru membebaskan Sam tanpa memerintahkan membela diri terhadap pertuduhan memandu secara melulu atau berbahaya sehingga menyebabkan kematian lapan remaja di Jalan Lingkaran Dalam pada 3.20 pagi, 18 Februari 2017.

Lapan remaja yang maut dalam tragedi itu ialah Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16.

Pada 2019, Hakim Mahkamah Tinggi Dr Shahnaz Sulaiman membenarkan rayuan pihak pendakwaan dan mengembalikan semula kes itu ke Mahkamah Majistret dan mengarahkan Sam untuk membela diri bagi pertuduhan memandu secara melulu.

Majistret Siti Hajar Ali yang mendengar kes itu pada 2019, sekali lagi melepas dan membebaskan Sam pada akhir kes pembelaan, menyebabkan pihak pendakwaan memfailkan rayuan kedua ke Mahkamah Tinggi.

Pada 13 April tahun ini, Hakim Mahkamah Tinggi, Datuk Abu Bakar Katar membenarkan rayuan pihak pendakwaan dan mensabitkan kesalahan memandu secara melulu dan menjatuhkan hukuman penjara enam tahun dan denda RM6,000.

Sam mendapat kebenaran daripada Mahkamah Rayuan pada 18 April lepas untuk merayu terhadap sabitan dan hukuman penjara.

Mahkamah Rayuan juga telah membenarkan permohonan Sam untuk menangguhkan pelaksanaan hukuman penjara dan membebaskannya dengan ikat jamin RM10,000 dengan seorang penjamin sementara menunggu pendengaran rayuannya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Bersatu hantar notis kosongkan 4 kerusi di Sabah

CYBERJAYA: Parti Pribumi Bersatu Malaysia (Bersatu) menghantar notis kepada Speaker Dewan Rakyat untuk memastikan bekas empat ahli Parlimen Sabah dari Bersatu yang bertanding pada Pilihan Raya Umum ke-15 (PRU15) di bawah logo Gabungan Rakyat Sabah (GRS) mengosongkan kerusi mereka.

Naib Presiden Bersatu, Datuk Seri Ronald Kiandee berkata, notis yang dikeluarkan menerusi surat bertarikh 3 November 2022 itu juga telah disahkan oleh Presiden Bersatu, Tan Sri Muhyiddin Yassin di mana keempat-empat ahli Dewan Rakyat tersebut adalah antara calon yang akan bertanding pada PRU-15 sebagai anggota Bersatu.

“Kenyataan pengerusi GRS yang juga pengerusi Bersatu Sabah pada waktu tersebut iaitu Datuk Seri Panglima Haji Hajiji Noor pada 2 November 2022 turut mengumumkan bahawa terdapat 6 calon daripada parti Bersatu akan mewakili GRS untuk bertanding dalam PRU15.

“Walau bagaimanapun, pada 10 Disember 2022, Datuk Seri Panglima Haji Hajiji Noor telah membuat satu kenyataan media yang menyatakan bahawa kesemua pemimpin parti Bersatu Sabah telah keluar dari parti Bersatu.

“Keempat-empat ahli Dewan Rakyat tersebut adalah Datuk Armizan Mohd. Ali (P.175 Papar), Khairul Firdaus Akbar Khan (P.185 Batu Sapi), Datuk Jonathan Yasin (P.179 Ranau) dan Datuk Matbali bin Musah (P.178 Sipitang),” katanya dalam satu kenyataan hari ini.

Tambah beliau, keempat-empat Ahli Dewan Rakyat tersebut telah berada di blok kerajaan pada sidang Dewan Rakyat yang berlangsung 19 Disember lalu.

“Tindakan menyertai dan duduk di blok yang tidak menyokong parti Bersatu yang diterajui oleh Tan Sri Muhyiddin Yassin merangkap Presiden Bersatu dan Datuk Seri Hamzah Zainudin sebagai Ketua Pembangkang adalah ‘crossing the floor’ dan ia melanggar janji pilihan raya mereka kepada para pengundi.

“Akibat daripada itu, keahlian mereka sebagai anggota parti Bersatu telah gugur mengikut perlembagaan parti Bersatu dan perkara ini telah dimaklumkan melalui surat Bersatu bertarikh 21 Disember 2022.

“Justeru, menurut Perkara 49A(3) Perlembagaan Persekutuan, ahli-ahli Dewan Rakyat tersebut hendaklah terhenti menjadi ahli Dewan Rakyat dan kerusi mereka hendaklah dikosongkan,” katanya.

Pada masa sama, Ahli Parlimen Beluran itu turut berharap Yang di-Pertua Dewan Rakyat dapat melanjutkan perkara berkenaan kepada Suruhanjaya Pilihan Raya (SPR) dalam tempoh 21 hari dari tarikh penerimaan notis bertulis supaya proses pilihan raya dapat diatur bagi mengisi kekosongan tersebut.

Author

Diyana Rahip

View all posts

View all posts


Puspakom tawar pemeriksaan kenderaan sukarela percuma sempena Aidilfitri

SHAH ALAM: Pusat Pemeriksaan Kenderaan Berkomputer (PUSPAKOM) menganjurkan kempen Pemeriksaan Kenderaan Sukarela Secara Percuma kepada semua pemandu dan pemilik kenderaan persendirian bermula esok hingga 20 April sebagai langkah memastikan keselamatan pemanduan pada Aidilfitri.

Ketua Pegawai Eksekutifnya, Mohammed Shukor Ismail berkata, pemilik kenderaan yang ingin mendapatkan pemeriksaan percuma boleh hadir secara terus ke mana-mana cawangan PUSPAKOM di seluruh negara kecuali Shah Alam (Selangor), Taman Bukit Maluri (Kuala Lumpur) dan Pasir Gudang (Johor) dari 8 pagi hingga 5 petang.

Beliau berkata, Unit Pemeriksaan Bergerak juga ditawarkan bagi pemeriksaan percuma di beberapa lokasi terpilih yang disenaraikan dalam laman web www.puspakom.com.my atau Facebook, Puspakom Sdn Bhd.

Menurut Mohammed Shukor pemeriksaan secara sukarela itu tertumpu kepada aspek keselamatan termasuk pemeriksaan brek, pelincir sisi, tayar, asap, lampu, bahagian bawah dan atas kenderaan serta cermin gelap.

“Kempen ini bertujuan membantu pemilik kenderaan mengetahui kondisi kenderaan mereka melalui pemeriksaan yang menggunakan peralatan komputer, yang seterusnya maklumat ini mereka boleh gunakan sebagai rujukan untuk melakukan penyelenggaraan yang sewajarnya,” katanya dalam kenyataan hari ini. – BERNAMA


Malaysia, Turkiye setuju pastikan rantaian makanan sentiasa cukup, stabil

ANKARA: Malaysia dan Turkiye hari ini bersetuju untuk bekerjasama bagi memastikan rantaian bekalan makanan sentiasa mencukupi serta stabil.

Perdana Menteri, Datuk Seri Ismail Sabri Yaakob berkata beliau dan Presiden Recep Tayyip Erdogan sependapat bahawa isu keselamatan makanan kian meruncing akibat pandemik COVID-19.

“Malah kini menjadi semakin kritikal ekoran konflik Rusia-Ukraine,” katanya pada sidang media bersama Presiden Turkiye itu di Kompleks Presiden di sini hari ini, yang turut disiarkan secara langsung oleh beberapa stesen televisyen Turkiye dan Malaysia termasuk Bernama TV.

Menurut Ismail Sabri, yang dalam rangka lawatan rasmi empat hari ke republik itu atas jemputan Erdogan, antara langkah segera bagi mendepani isu ini yang diambil Malaysia dan Turkiye ialah untuk meningkatkan perdagangan produk makanan, dan akan terus menjalinkan kerjasama yang meliputi perkongsian maklumat serta pengalaman.

Pada masa sama, kedua-dua negara akan memperkasa penyelidikan dan pembangunan (R&D) dalam sektor makanan bagi meningkatkan keupayaan menghasilkan sumber makanan serta kelangsungan sekuriti makanan untuk berada pada tahap yang stabil.

Perdana Menteri juga berkata beliau telah menyampaikan berita baik kepada Erdogan bahawa Kerajaan Malaysia telah mengiktiraf ijazah dari 208 universiti di Turkiye.

“Saya yakin ini akan meningkatkan produk-produk penyelidikan bertaraf antarabangsa dari universiti kedua-dua negara. Tambahan lagi, ia adalah khabar yang dinanti-nantikan oleh anak-anak Keluarga Malaysia yang telah dan sedang menimba ilmu di negara ini,” katanya.

Ismail Sabri berkata, beliau dan Erdogan mengakui kerjasama industri pertahanan antara kedua-dua negara perlu dipertingkat.

“Saya telah memaklumkan kepada Presiden bahawa dalam rangka lawatan ini, saya turut berpeluang mengadakan pertemuan dan lawatan dengan beberapa pemain industri pertahanan di Turkiye,” katanya yang telah melawat dua syarikat pemain utama industri pertahanan dan aeroangkasa Turkiye iaitu MKE Corporation dan Turkish Aerospace Industries (TAI) semalam.

Kedua-dua negara Islam itu juga sependapat berhubung sokongan berterusan kepada perjuangan Palestin, kata Ismail Sabri sambil menambah Malaysia menghargai pendirian dan usaha Turkiye dalam membela rakyat Palestin.

“Kedua-dua negara bersama negara yang berfikiiran serupa akan terus menyelaras usaha ke arah menamatkan pendudukan rejim Zionis dan merealisasikan  Palestin sebagai sebuah negara yang merdeka dan berdaulat,” katanya.

Mengenai konflik berpanjangan Rusia-Ukraine, Perdana Menteri berkata, beliau memuji usaha Erdogan untuk mencari jalan perdamaian bagi mengakhiri konflik ini dan mereka bersetuju agar semua pihak yang terlibat mengambil tindakan segera untuk menyelesaikan konflik yang menggugat keamanan sejagat itu.

Pada pertemuan dengan Erdogan itu juga, Perdana Menteri berkata beliau telah mengucapkan tahniah kepada Presiden atas penerimaan permohonan pertukaran nama Turki kepada Turkiye yang telah diiktiraf oleh Pertubuhan Bangsa-Bangsa Bersatu (PBB) baru-baru ini.

Pada lawatan itu, Ismail Sabri diiringi Menteri Luar, Datuk Saifuddin Abdullah; Menteri Kanan Perdagangan Antarabangsa dan Industri, Datuk Seri Mohamed Azmin Ali; Menteri Sains, Teknologi dan Inovasi, Datuk Seri Dr Adham Baba; Menteri di Jabatan Perdana Menteri (Tugas-Tugas Khas), Datuk Dr Abdul Latiff Ahmad; Panglima Tentera Udara, Jeneral Tan Sri Mohd Asghar Khan Goriman Khan dan Panglima Tentera Darat, Jeneral Tan Sri Zamrose Mohd Zain.

Turkiye adalah rakan kongsi perdagangan ketiga terbesar Malaysia di Timur Tengah selepas Arab Saudi dan Emiriah Arab Bersatu (UAE) dengan jumlah perdagangan antara kedua-dua negara merekodkan RM16.97 bilion (US$4.09 bilion) pada 2021 dan projek dilaksanakan bernilai RM444.59 juta (US$130.91 juta). – BERNAMA


Dasar baharu lonjak ekonomi, bantuan guaman antara tumpuan hari pertama Dewan Rakyat

KUALA LUMPUR: Persoalan mengenai dasar baharu dan drastik yang telah dilaksanakan Kerajaan Perpaduan bagi melonjakkan ekonomi negara dengan mengambil kira risiko penguncupan ekonomi dunia dijangka dibangkitkan pada hari pertama persidangan Dewan Rakyat hari ini.

Menurut Aturan Urusan Mesyuarat di laman sesawang Parlimen, perkara itu dibangkitkan Datuk Seri Hamzah Zainudin (Larut-PN) kepada Perdana Menteri pada sesi pertanyaan bagi jawab lisan.

Pada sesi sama, Datuk Seri Takiyuddin Hassan (Kota Bharu-PN) turut bertanyakan Perdana Menteri sama ada kerajaan bercadang untuk menggubal Akta Pembelaan Awam bagi menyediakan perkhidmatan bantuan guaman untuk kes jenayah di negara ini agar rakyat yang kurang berkemampuan turut mendapat akses kepada keadilan dan pembelaan sewajarnya.

Dalam pada itu, Gobind Singh Deo (Damansara-PH) membangkitkan soalan kepada Menteri Komunikasi dan Digital berhubung inisiatif yang dilakukan kerajaan dalam mempromosikan perniagaan digital serta langkah yang diambil dalam membantu syarikat tempatan di pasaran global.

Menteri Pertahanan pula dijadualkan menjawab soalan Datuk Seri Ikmal Hisham Abdul Aziz (Tanah Merah-PN) mengenai kesiapsiagaan aset pesawat Sukhoi 30-MKM milik Tentera Udara Diraja Malaysia (TUDM) khususnya melibatkan alat ganti jet pejuang berkenaan berikutan sekatan ekonomi negara barat terhadap Rusia yang merupakan negara pengeluar asal pesawat terbabit.

Selepas sesi itu, persidangan Dewan Rakyat diteruskan dengan sesi pembentangan untuk bacaan kali pertama Rang Undang-undang Insolvensi (Pindaan) 2023 dan Rang Undang-undang Fi (Jabatan Penyiaran Malaysia) (Pengesahan) 2023.

Persidangan Dewan Rakyat kali ini bersidang selama 11 hari bermula 22 hingga 25 Mei dan bersambung semula pada 6 hingga 15 Jun ini. – BERNAMA


Hati Nurul Izzah Anwar ditambat semula, kini milik Yin Shao Loong

KUALA LUMPUR: Ramai terkejut dengan pengumuman Ahli Parlimen Permatang Pauh, Nurul Izzah Anwar yang melangsungkan perkahwinan rahsianya bersama pengkaji daripada Khazanah Research Institute, Yin Shao Loong.

Tiada angin tiada ribut, mereka berdua sudah pun selamat disatukan, pada 5 Ogos, petang semalam.

Naib Presiden Parti Keadilan Rakyat (PKR) mengumumkan perkara itu dengan memuat naik foto bersama ibu bapanya, dan pasangan melalui perkongsian di Facebooknya.

Pasangan berkenaan diijabkabulkan, berwalikan ayahanda pengantin perempuan, Datuk Seri Anwar Ibrahim.

“Pada petang 5 Ogos, berwalikan ayahanda pengantin perempuan, kami telah selamat diijabkabulkan di samping keluarga terdekat.

“Kami memohon doa kalian semua agar kita sentiasa di bawah perlindungan Allah SWT,” katanya menerusi kenyataan pada tengah malam Jumaat.

Mengenakan busana tradisional rekaan Fiziwoo serta menggayakan hijab dari Bawal Exclusive, Nurul Izzah yang digelar Puteri Reformasi itu, masih kekal anggun seperti biasa.

Nurul Izzah pernah berkahwin dengan Raja Ahmad Shahrir Iskandar Raja Salim namun bercerai pada 2015.

Hasil perkahwinan itu mereka dikurniakan sepasang cahaya mata iaitu Raja Nur Safiyah, 15, dan Raja Ahmad Harith, 13.

Author

Fhatihah Zakinan

View all posts

View all posts


Benzema, Alexia Pemain Terbaik Tahunan UEFA

Oleh: WAHYUDIN AL-BALINGI

PEMAIN Terbaik UEFA 2021/2022 telah diumumkan dengan Alexia Putellas (Barcelona) dan Karim Benzema (Real Madrid) muncul pemain terbaik di benua Eropah.

Pengumuman Pemain Terbaik UEFA itu dibuat selepas selesai undian Liga Juara-Juara di Istanbul, Turki awal pagi Jumaat.

Tonggak tengah Barcelona itu memenangi kali kedua berturut-turut dengan mengalahkan pesaing Beth Mead (Arsenal) dan Lena Oberdorf (Wolfsburg).

Putellas membawa Barcelona menjuarai Liga Sepanyol, Copa de la Reina, dan Piala Super Sepanyol musim lalu, juga mencapai final Liga Juara-Juara walaupun tewas kepada Lyon. Putellas meledak 11 gol di Liga Juara-Juara 2021/2022, menjadikannya penjaring terbanyak.

Bagi kategori lelaki, Karim Benzema menjadi Pemain Terbaik UEFA. Penyerang veteran berusia 34 tahun itu musim lalu menjadi kunci kejayaan Real Madrid memenangi La Liga, Piala Super Sepanyol, Liga Juara-Juara, dan memenangi trofi Piala Super Eropah tahun ini.

Jadi, sukar untuk pemain asal Perancis itu tidak mendapatkan penghargaan ini. Dia mengakhiri musim lalu dengan menjadi penjaring terbanyak di La Liga (27 gol) dan Liga Juara-Juara (15 gol).

Ini adalah gelaran Pemain Terbaik UEFA yang pertama buat Benzema.

Author

Media Variasi

View all posts

View all posts


Anwar arah jemaah menteri ambil serius teguran Laporan Ketua Audit Negara 2021

PUTRAJAYA: Perdana Menteri, Datuk Seri Anwar Ibrahim mengarahkan Jemaah Menteri untuk mengambil serius dan meneliti setiap teguran Laporan Ketua Audit Negara 2021 tentang soal perbelanjaan, ketirisan yang tidak menepati syarat serta peraturan.

Dalam sidang media selepas mempengerusikan mesyuarat Kabinet di sini hari ini, Anwar berkata, mesyuarat Kabinet hari ini telah meneliti laporan tersebut namun memilih tidak mengumumkannya untuk memberi ruang kepada badan-badan di bawah kementerian untuk menjawab.

“Untuk kali ini, saya minta supaya Jemaah Menteri melihat secara serius teguran-teguran ini supaya tidak berulang kerana laporan Ketua Audit Negara memberikan syor-syor tetapi kesilapan atau keterlanjuran yang sama itu diteruskan tahun demi tahun,” katanya.

Anwar berkata, Jabatan Audit Negara akan mengumumkan laporan itu pada waktu yang sesuai dan dibentangkan dalam sidang Parlimen akan datang.

Beliau berkata, laporan sedemikian penting kerana mengesan kesilapan yang sama seperti kurang pengawasan, membiarkan ketirisan dan menyerahkan kepada syarikat-syarikat yang tidak mengikut peraturan.

Anwar berkata, laporan audit itu merujuk kepada beberapa kejadian dan masalah tertentu tetapi tidak semestinya berkaitan rasuah kerana ia bukan dalam bidang kecekapan pihak audit sebaliknya lebih kepada tujuan untuk mengenal pasti masalah.

Beliau berkata, menjadi tanggungjawab kementerian untuk meneliti laporan audit dan memanggil agensi terbabit untuk mendapatkan penjelasan serta menentukan sama ada tindakan atau laporan lanjut perlu dibuat.

“Setiap kementerian mesti mengambil tanggungjawab untuk meneliti kritikan terhadap kementerian, walaupun ini berlaku pada masa lalu, namun ia bagi mengingatkan kepada penjawat awam mengenai tanggungjawab mereka untuk mengekalkan integriti dan kecekapan di tempat kerja,” katanya.

Sementara itu, Anwar berkata, penjawat awam boleh membuat teguran kepada menteri atau pegawai atasan melalui saluran yang betul dan secara bersemuka dan bukan menerusi kenyataan media.

“Nak tegur kita ada mekanisme, pertemuan-pertemuan saban hari ada. Ada mesyuarat post-cab, dia boleh kemukakan pandangan dan kalau dia rasa agak menyinggung mungkin boleh jumpa secara berasingan,” katanya.

Memberikan contoh, Anwar berkata, beliau mengingatkan Ketua Setiausaha Negara Tan Sri Mohd Zuki Ali untuk memberi nasihat kepadanya sekiranya arahan beliau tidak mengikut peraturan.

“Ini barulah kita kerja secara berpasukan. Jadi, dia juga harus terima kenyataan bahawa keterlanjuran mereka kita juga harus tegur, jika tidak budaya rasa takut maknanya bila ada pelanggaran dia diam,” katanya. – BERNAMA


Rangkaian 5G DNB akan terus digunakan meskipun negara beralih kepada dwirangkaian 5G – Fahmi

KUALA LUMPUR: Rangkaian 5G yang dibangunkan Digital Nasional Bhd (DNB) akan terus digunakan sebagai salah satu daripada dua rangkaian 5G negara apabila negara beralih kepada model dwirangkaian 5G kelak.

Menteri Komunikasi dan Digital, Fahmi Fadzil berkata, langkah itu selari dengan penubuhan DNB yang bertujuan untuk mempercepat pelaksanaan rangkaian 5G di negara ini.

“Malah sehingga April ini, DNB telah berjaya membangunkan rangkaian 5G di 59.5 peratus kawasan berpenduduk di negara ini.

“Jadi ia akan terus digunakan, malah rangkaian 5G DNB akan kekal beroperasi dan terus diperluas melangkaui 80 peratus liputan di kawasan berpenduduk,” katanya dalam satu temu bual bersama media mengenai hala tuju pelaksanaan 5G di Malaysia di Kementerian Komunikasi dan Digital, di Putrajaya, baru-baru ini.

Fahmi berkata pada awal tahun depan juga, entiti kedua yang akan diwujudkan bakal memulakan pembangunan satu lagi rangkaian 5G untuk negara.

“Jadi seperti sasaran kita, hujung tahun ini rangkaian 5G pertama oleh DNB akan mencapai tahap 80 peratus liputan di kawasan berpenduduk, dan awal tahun hadapan entiti B (entiti kedua) ini akan bermula daripada kosong, beroperasi secara berperingkat dan akan mencapai liputan setara rangkaian pertama (80 peratus) dalam tempoh lebih kurang dua tahun,” katanya.

Fahmi berkata, kerajaan tidak akan mempunyai sebarang pegangan dalam entiti baharu itu malah tidak mempunyai niat untuk terlibat.

Menurut Fahmi, keputusan memperkenalkan rangkaian kedua 5G melalui satu entiti baharu itu selain menukar model pelaksanaan daripada rangkaian borong tunggal (SWN) kepada dwirangkaian tidak akan memberi kesan buruk kepada pengguna.

Beliau berkata, perkara itu merupakan komitmen bersama antara kerajaan dengan syarikat telekomunikasi kepada pengguna terutamanya melibatkan aspek harga pakej yang ditawarkan serta kualiti perkhidmatan.

“Walaupun (tahun hadapan) akan ada entiti A dan entiti B, kita berubah kepada dwirangkaian, kerajaan khususnya melalui MCMC (Suruhanjaya Komunikasi dan Multimedia) ada kuasa untuk pastikan tidak berlaku keadaan yang akan mendatangkan kesan negarif pada pengguna.

“Kita ada Akta Komunikasi dan Multimedia… jika ada dominasi, ada persaingan tidak sihat atau pelanggaran kepada kualiti perkhidmatan yang ditawar kepada pengguna, MCMC boleh keluarkan arahan malah kenakan penalti kepada syarikat berkenaan,” katanya.

Fahmi turut memberi jaminan kewujudan dwirangkaian melibatkan dua entiti berbeza nanti tidak akan menyebabkan sebarang kenaikan kos kepada syarikat telekomunikasi pada peringkat jualan borong.

“Tidak akan ada peningkatan kos jualan borong per gigabait rangkaian kepada syarikat telekomunikasi, ini mustahak kerana akan menentukan harga pakej yang akan ditawarkan syarikat telekomunikasi kepada pengguna.

“Pada masa sama, MCMC mempunyai instrumen mencukupi seperti Standard Mandatori Mengenai Harga Capaian (MSAP) bagi meletakkan harga siling pada jualan borong seperti yang dilaksanakan 16 Februari lepas untuk perkhidmatan borong jalur lebar berkelajuan tinggi,” katanya.

Fahmi turut berkongsi mengenai kekangan yang dihadapi dalam pelaksanaan 5G terutamanya melibatkan Pihak Berkuasa Tempatan (PBT) di seluruh negara yang dilihat belum mempunyai penyelarasan dalam pelbagai perkara berkaitan perkhidmatan telekomunikasi.

“Ada sesetengah kawasan PBT, ada yang kenakan empat fi, ada yang sampai 14 fi, ada sesetengah PBT pula kenakan caj bagi pemasangan perkhidmatan jalur lebar berkelajuan tinggi, tidak benar guna monopol, kena guna paip bawah tanah, jadi perkara ini semua ada kos tambahan.

“Jadi pasukan petugas yang kita tubuhkan Selasa lepas akan turut beri penelitian pada perkara seperti ini kerana saya yakin bila kita perkukuhkan soal pengurusan, kita akan dapat lakukan penjimatan,” katanya.

Menurutnya lagi task force itu juga mengambil iktibar dan panduan daripada kejayaan Inisiatif Pelan Jalinan Digital Negara (JENDELA) yang terbukti mendapat pengiktirafan antarabangsa pada World Summit on the Information Society Prizes 2023 (WSIS Prizes 2023) di Geneva, Switzerland, 14 Mac lepas.

Sementara itu, Fahmi berkata kerajaan kekal tegas dalam aspek keselamatan dalam segenap aspek melibatkan peluncuran rangkaian 5G di negara ini.

“Sebab itu dalam penilaian kita terhadap pelbagai model, pilihan-pilihan yang ada untuk peluncuran 5G ini, isu keselamatan dan kedaulatan negara amat kita tekankan, bukan sahaja berkisar pada model perniagaan dan juga obligasi kontrak, malah isu-isu lain,” katanya. – BERNAMA


Ibu terkilan dakwa kecuaian pihak hospital sebabkan kematian anaknya

CYBERJAYA: Seorang wanita baru-baru ini mendakwa kematian anaknya disebabkan kecuaian pihak hospital.

Wanita yang dikenali sebagai Suzieyana Shariff menerusi TikToknya mendedahkan anak lelakinya sedang mengerjakan solat Asar secara tiba-tiba mengalami sesak nafas sebelum meninggal dunia.

Ceritanya Suzieyana, segalanya bermula apabila anaknya yang bernama Iman diberikan suntikan ubat antibiotik oleh jururawat bertugas.

“Perhatikan tangan yang ada tiub biru, segalanya bermula di situ. Permulaannya jarum di tangan itu hanya bengkak kerana air yang tak masuk.

“Tiba masa 11 malam Iman kena bangun sebab nak masuk ubat antibiotik, ubat ni memang sakit bila masuk.

“Tapi kuasa Allah nak tunjuk, ubat tak dapat masuk habis sebab jarum dekat tangan tu bengkok.

“Nurse buka jarum dan beri oksigen, tetapi tak semena-mena muka dan tangan Iman jadi bengkak,” dakwanya.

Sehubungan itu, wanita itu terus memanggil jururawat bertugas dan mereka terus membawa anaknya ke sebuah bilik lain.

“Dalam masa 15 minit, doktor keluar dari bilik dan bertanya mummy ada bagi Iman makan apa sampai jadi macam ni, sedangkan mummy hanya bagi makan makanan hospital sebelum Iman tidur.

“Doktor time tu mati akal untuk bercakap dan bila Iman keluar dari bilik tu tangan Iman dah jadi ungu dan bengkak.

“Sekali lagi ada hal yang terjadi selepas itu, 6 pagi Iman kena gerak dengan nurse sebab nak ambil darah untuk diorang cari punca yang terjadi malam semalam,” tambahnya.

Dakwa Suzie lagi, doktor bertugas terbabit memaklumkan akan menghentikan pemberian ubat antibiotik selama 24 jam namun, mereka tetap memberikan ubat antibiotik tersebut.

“Selepas Asar mummy terdengar suara Iman menjerit cakap sakit, mummy terus berlari naik atas dan tengok Iman tengah duduk tahiyat akhir sambil pegang leher seolah-olah mencari nafas.

“Mummy panic bertanya nurse kenapa Iman, nurse dengan kelam kabut bagitau baru masuk antibiotik terus dia jadi sesak nafas dan segalanya berakhir di situ.

“Ternyata doktor beri arahan lagi untuk bagi antibiotik yang sama masa Iman alergik malam tu,” dakwanya.

Author

Nurul Ain Japri

View all posts

View all posts


Perkongsian rangkaian antara telco selesaikan isu capaian internet, talian telefon

LANGKAWI: Kementerian Komunikasi dan Digital (KKD) berharap model perkongsian rangkaian antara syarikat telekomunikasi (telco) dapat dibentuk pada awal bulan depan, bagi menyelesaikan isu-isu berkaitan capaian internet dan talian telefon di seluruh negara.

Menterinya, Fahmi Fadzil berkata, perbincangan pihaknya dengan syarikat telekomunikasi sedang dilakukan, termasuk berkaitan penggunaan menara telekomunikasi antara satu syarikat dengan syarikat yang lain.

“Saya telah maklumkan kepada SKMM (Suruhanjaya Komunikasi dan Multimedia Malaysia), isu melibatkan perkongsian rangkaian dan kerjasama antara syarikat telekomunikasi untuk menggunakan menara satu sama lain.

“Ini perlu kita rancakkan perbincangannya, supaya menjelang Jun nanti usaha kita untuk mengadakan perkongsian rangkaian dapat berjaya,” katanya ketika ditemui selepas Program Kita MADANI di Pulau Tuba dekat sini hari ini.

Beliau berkata, Sarawak dipilih sebagai negeri permulaan untuk model kerjasama tersebut, di mana SKMM bersama syarikat telekomunikasi akan berbincang mengenai perkongsian rangkaian antara syarikat telekomunikasi, selain isu menara telekomunikasi tiada piring satelit di negeri itu.

Katanya, setelah model yang diguna pakai di Sarawak itu berjaya, model sama akan dilaksana di seluruh negara untuk menyelesaikan isu-isu berkaitan capaian internet dan talian telefon khususnya di kawasan luar bandar.

Fahmi berkata, SKMM juga akan menggunakan peruntukan undang-undang yang ada di bawah suruhanjaya itu, dalam memastikan perkongsian rangkaian antara syarikat telekomunikasi itu dapat dibentuk.

“Jadi SKMM akan mainkan peranan sebagai perantara dan sekiranya perlu, kita gunakan apa-apa peruntukan undang-undang yang ada. Saya lihat yang positifnya memang syarikat telekomunikasi bersedia untuk bekerjasama. Mungkin sebelum ini mereka memerlukan masa, tapi kini masanya telah tiba,” katanya.

Dalam pada itu, Fahmi berkata sebuah menara telekomunikasi yang baharu dijangka akan siap dibina menjelang hujung tahun ini di Pulau Tuba, yang sekali gus dapat menyelesaikan masalah capaian internet di sebahagian kawasan pulau tersebut.

Sementara itu, beliau berkata Pusat Ekonomi Digital (PEDi) di seluruh negara akan diselaraskan semula dengan anjakan serta strategi baharu, bagi memastikan ia dapat dimanfaatkan sepenuhnya oleh komuniti setempat.

Fahmi berkata, ini termasuk dengan melantik penasihat PEDi baharu yang akan berperanan menyelaras program bersesuaian, bersepadu serta memenuhi cita rasa dan keperluan masyarakat setempat.

“Kita mungkin boleh sediakan perkhidmatan lain di PEDi serta mengadakan program menepati keperluan setempat dan kumpulan tertentu. Sebagai contoh ada kawasan yang ramai warga emas atau golongan belia yang tiada kerja tetap, jadi kita kena lihat program yang sesuai,” katanya.

Terdahulu Fahmi yang disertai Ketua Setiausaha KKD, Datuk Mohamad Fauzi Md Isa turut mengadakan lawatan ke PEDi Pulau Tuba. – BERNAMA


Soon Huat-Shevon kempunan raih gelaran Terbuka Switzerland

KUALA LUMPUR: Impian beregu campuran profesional negara Goh Soon Huat-Shevon Lai Jemie, untuk meraih gelaran pertama di pentas final Kejohanan Terbuka Switzerland di Basel tidak kesampaian, selepas tunduk kepada pasangan Jiang Zhen Bang dan Wei Ya Xin dari China malam ini.

Selepas menamatkan cabaran di kedudukan kedua pada kejohanan sama pada edisi lepas, Soon Huat-Shevon yang turun sebagai pilihan keenam kejohanan terpaksa akur, apabila penampilannya pada musim ini disekat Jiang Zhen dan Wei Ya dengan kemenangan 21-17, 19-21, 21-17 dalam tempoh 60 minit di St. Jakobshalle.

Pada set pertama, Soon Huat-Shevon yang berada pada kedudukan ke-11 dunia tampak bertenaga untuk memberi saingan sengit kepada pasangan China itu, namun tidak dapat menandingi kehebatan mereka apabila ditundukkan 17-21.

Pasangan Malaysia itu yang memulakan set kedua dengan perlahan apabila ketinggalan 14-16 kembali memperkemaskan corak permainan, apabila bangkit mengikat kedudukan dengan kemenangan 21-19 pada set kedua, seterusnya mengheret perlawanan ke set penentuan.

Walaupun Soon Huat-Shevon terus menampilkan aksi bertenaga, ia belum cukup untuk mengekang penguasaan pasangan bukan pilihan dari China itu, apabila mereka memuktamadkan kejayaan dengan 21-17.

Ini merupakan pertama kalinya Soon Huat-Shevon bertemu pemenang Masters China 2023 itu.

Terbuka Switzerland ialah kejohanan acara Jelajah Dunia Super 300 BWF, yang menawarkan hadiah bernilai US$16,590 (kira-kira RM70,000) bagi pemenang acara beregu dan US$7,980 (kira-kira RM30,000) bagi finalis, selain mata ranking BWF. – BERNAMA


Agong, Permaisuri mencemar duli bersantap di KFC Petronas TTDI

KUALA LUMPUR: Yang di-Pertuan Agong (YDPA), Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah mencemar duli mengunjungi restoran KFC Petronas Taman Tun Dr Ismail.

Istana Negara berkata menerusi hantaran yang dikongsi di Facebook rasminya pada Khamis, kunjungan mengejut itu adalah untuk baginda berdua menikmati santapan tengah hari di restoran tersebut.

“Seri Paduka Baginda YDPA dan KDYMM Seri Paduka Baginda Raja Permaisuri Agong berkenan berangkat secara mengejut mengunjungi restoran KFC Petronas Taman Tun Dr Ismail di Kuala Lumpur untuk menikmati santapan tengah hari di restoran tersebut, hari ini.

“Turut berangkat paduka-paduka anakanda dan cucunda Seri Paduka Baginda berdua,” katanya.

Menurut Istana Negara, Seri Paduka Baginda berdua dan paduka-paduka anakanda serta cucunda berkenan beratur di kaunter bersama pengunjung restoran yang lain untuk memesan santapan tengah hari.

“Seri Paduka Baginda berdua turut berkenan menikmati santapan di restoran tersebut bersama pengunjung yang lain.

“Selesai santapan, Seri Paduka Baginda berdua berkenan meluangkan masa bertanya khabar dan beramah mesra dengan beberapa pengunjung restoran. Baginda berdua turut berkenan mengambil gambar bersama pengunjung,” katanya lagi.

Author

Faridah Amiratul

View all posts

View all posts


Tentera Israel bunuh 3 rakyat Palestin, cederakan 9 yang lain dalam serangan udara di kem Jenin

TENTERA Israel membunuh tiga rakyat Palestin dalam serangan udara di kem pelarian Jenin di Tebing Barat yang diduduki pada Jumaat.

Menurut agensi berita rasmi Palestin WAFA, serangan udara Israel itu turut menyebabkan sembilan yang lain cedera, termasuk dua yang kritikal.

Tentera Israel pula menolak lebih 80 kenderaan tentera termasuk jentolak ke bandar Jenin dan kem pelarian Jenin, menyerbu rumah penduduk Palestin dan menahan beberapa warga Palestin.

Tentera Israel bertempur dengan rakyat Palestin menyebabkan sekurang-kurangnya dua lagi rakyat Palestin cedera.

WAFA melaporkan bahawa jentolak tentera Israel memusnahkan banyak infrastruktur kem termasuk jalan-jalan jentolak.

Ketegangan memuncak di seluruh Tebing Barat sejak pertempuran tercetus pada 7 Oktober antara kumpulan Palestin dan Israel di Gaza.

Lebih 200 rakyat Palestin telah dibunuh oleh tentera Israel di Tebing Barat sejak 7 Oktober selain lebih 2,700 yang lain cedera, menurut Kementerian Kesihatan Palestin. – Anadolu

Author

Taufik Asmady Abdul Aziz

View all posts

View all posts


Rancangan realiti TV Innovathon ketengah ciptaan teknologi rakyat Malaysia

KUALA LUMPUR: Satu rancangan realiti televisyen yang membolehkan inovator tempatan daripada pelbagai peringkat mengetengahkan idea dan hasil ciptaan teknologi dan inovasi mereka kepada rakyat Malaysia, bakal disiarkan tidak lama lagi.

Rancangan dinamakan Innovathon yang dihasilkan dengan inisiatif bersama Kementerian Ekonomi dan Kementerian Sains, Teknologi dan Inovasi (MOSTI) itu menawarkan hadiah wang tunai serta pelaburan jenis perkhidmatan sehingga RM1 juta kepada peserta.

MOSTI dalam kenyataan hari ini memaklumkan rancangan yang akan disiarkan di Astro itu antara lain diadakan bagi membolehkan inovator tempatan mencari potensi untuk mendapatkan pelaburan dalam pengkomersialan produk inovasi mereka.

“MOSTI yakin pelaksanaan program ini akan melonjakkan lagi pembudayaan Sains, Teknologi dan Inovasi (STI) di semua peringkat seterusnya dapat melahirkan bakat-bakat teknologi serta usahawan berdaya cipta selari dengan aspirasi Malaysia MADANI seterusnya menjadi pelengkap kepada ekosistem teknologi tempatan.

“Ia secara tidak langsung akan meningkatkan juga percambahan syarikat-syarikat pemula (startup) dan perkembangan ekosistem startup tempatan,” menurut MOSTI dalam kenyataan itu.

Menurut kenyataan itu, sebanyak enam sesi uji bakat akan diadakan di seluruh Malaysia bagi mencungkil bakat inovator sedia ada sebelum dibimbing serta dibantu oleh mentor-mentor yang berkelayakan dalam ekosistem penyelidikan, pembangunan dan inovasi sepanjang episod mingguan berlangsung.

Rancangan itu akan disiarkan sebanyak lapan episod melibatkan 56 peserta yang melepasi proses saringan di sesi uji bakat yang dijalankan.

Penyertaan terbuka kepada semua rakyat Malaysia tanpa mengira latar belakang serta had umur dan peserta hanya perlu menyediakan klip video berdurasi satu minit dan menghantarnya melalui e-mel ke inovasi@astro.com.my selewat-lewatnya pada 7 Mei 2023.

Majlis prapelancaran Innovathon dilakukan oleh Menteri Ekonomi, Rafizi Ramli di sini semalam dengan turut dihadiri Ketua Setiausaha MOSTI, Datuk Dr Aminuddin Hassim. – BERNAMA


Gadis 30 personaliti jadi bijak bila ‘bertukar roh’ peroleh 8A SPM

KUALA LUMPUR: Kehidupan penghidap Dissociative Identity Disorder (DID) iaitu bertukar pelbagai personaliti secara frekuensi ada keistimewaan tersendiri buat penghidapnya.

Melihatnya sebagai rahmat Tuhan, penghidap DID, Belle, 23 yang memiliki 30 personaliti berkongsi pengalamannya hidup bersama personaliti yang amat bijak sehingga berjaya memperoleh 8A dalam Sijil Pelajaran Malaysia (SPM) kira-kira lima tahun lalu.

“Ketika persediaan SPM dengan diri asal saya ini, saya bukanlah dikategori sebagai pelajar bijak dan sukar beri fokus kepada pelajaran kerana isu ‘pertukaran roh’ yang berlaku pada bila-bila tanpa kawalan.

“Masa saya banyak dihabiskan dengan isu ini yang menyebabkan ketika peperiksaan percubaan, saya cuma dapat 2A sahaja.

“Namun berlaku pertukaran alter bernama Nathalia Anderson menjelang peperiksaan.

“Saya tidak ingat saya buat apa dalam peperiksaan (SPM) ketika itu. Nathalia Anderson seorang yang faham Bahasa Melayu, dan sangat bijak.

“Hasilnya saya memperoleh 8A dalam SPM tanpa saya tahu bagaimana saya berjaya ke tahap itu,” katanya kepada MEDIA VARIASI.

Dalam pada itu, Belle berkongsi pengalamannya pernah ditegur pegawai peperiksaan yang menyemak namanya dan terkejut kenapa ditulis nama lain iaitu Nathalia.

“Kawan saya sebelah pun hairan kenapa saya tulis nama Nathalia, namun saya ditegur untuk menulis semula nama asal.

“Saya memang tidak sedar langsung apa yang berlaku setiap kali berlaku pertukaran,” katanya.

Walaupun ada kelebihan tersebut namun bukan mudah menjadi penghidap DID kerana sering diejek sebagai gila oleh guru dan kawan-kawan.

Rakan Belle yang dikenali sebagai Lyaa menceritakan pengalamannya menyaksikan bagaimana ketika Belle bertukar kepada frekuensi wanita seperti Breanna, Fyona, atau, Layla mereka akan berasa teramat sakit apabila datang haid.

“Berbanding ketika Belle bertukar frekuensi lelaki masing-masing akan tetap jalan dengan tenang, bersahaja tanpa rasa apa-apa, ” katanya.

Ketika ditanya bagaimana ketika bertukar lelaki, jika berlaku tempoh haid, Lyaa menceritakan Belle ketika itu sudah ‘fronting’ (frekuensi lain muncul) sebagai Nick dan masuk ke tandas.

“Tiba-tiba dia keluar menggigil, sambil menangis mengatakan dia bakal mati kerana pertama kali tengok darah di bahagian alat sulit.

“Kami bawa ke kereta untuk bantu dia pakai pad (tuala wanita), tetapi dia tak reti jadi saya terpaksa ajar, dan dia nak pakai dalam kereta juga, tak mahu di tandas. Bila dia pakai, dia lega tetapi berjalan agak terkangkang,” katanya.

Menerusi siri pertama dan kedua Bongkar MEDIA VARIASI mengupas kisah hidup Belle dengan beberapa keanehan yang tiada jawapan saintifik sehingga ke hari ini.

Belle yang memiliki 30 personaliti yang berusia antara enam tahun hingga 43 tahun serta jantina wanita dan lelaki ini berkongsi pengalaman luar biasa sebagai penghidap DID.

Bercakap soal makanan, agak mengejutkan apabila Belle yang sememangnya alah makanan kacang sejak kecil yang menyebabkan kulitnya gatal, bengkak dan kemerahan namun apabila ‘bertukar roh’ lain alahan itu hilang.

Belle yang tidak memakai cermin mata apabila bertukar kepada frekuensi Natalia, Nae’em dan Delila terpaksa memakai cermin mata kerana rabun dan anehnya berbeza personaliti memiliki kuasa kanta lekap berbeza, namun Nathalia adalah paling rabun teruk.

Jika isu DID ini berlaku di luar negara pastinya ada pihak sanggup melakukan kajian khusus untuk melihat ‘supernatural’ yang ada pada diri penghidap sehingga mereka mampu melakukan perkara di luar kebiasaan mereka.

IKUTI KISAH SELANJUTNYA GADIS 30 PERSONALITI DI MEDIA VARIASI

Author

Tun Puteh Wanti

View all posts

View all posts


Batalkan lesen perniagaan jika sewa kepada warga asing – Anwar

KUALA LUMPUR: Kerajaan akan menarik balik atau membatalkan lesen perniagaan yang diberi kepada orang tempatan, jika didapati lesen itu disewakan kepada warga asing.

Perdana Menteri, Datuk Seri Anwar Ibrahim berkata demikian di sebuah majlis pelancaran Medan Selera Madani di Kompleks Tun Sambanthan, Kuala Lumpur.

“Gerai-gerai yang diberi kelulusan kepada orang tempatan, kalau dia sublet (sewakan) kepada orang bukan rakyat Malaysia, kita tarik balik lesen gerai (daripada pemilik asal),” katanya.

Menurut beliau, gerai-gerai yang diberi kelulusan kepada orang tempatan untuk berniaga, tidak dibenarkan untuk disewakan kepada orang bukan warganegara.

“Lesen yang diberi kepada penduduk tempatan, mesti digunakan oleh orang tempatan,” katanya.

“Kalau didapati lesen itu diserahkan atau disewakan kepada orang asing, kita akan batalkan lesen itu dan serah kepada orang lain,” katanya lagi.

Antara tindakan yang akan diambil termasuk menarik balik lesen niaga daripada pemilik warganegara asal, atau membatalkan sama sekali.

Amaran tegas daripada beliau itu bersusulan dengan sebuah rakaman video yang memaparkan warga asing berniaga di hadapan kedai-kedai di sekitar kawasan Seremban.

Author

Ariom Rajeswaran

View all posts

View all posts


‘Toyol’ tanah Yap Kwan Seng

SEMENYIH: Seorang lelaki bernama Omar Mohamad Unni mengadu kepada MEDIA VARIASI tentang kehilangan tanah kurniaan Sultan Selangor (Almarhum Sultan Salahuddin Abdul Aziz Shah Alhaj) kepada arwah bapanya pada tahun 1951 di lot 189 Jalan Yap Kwan Seng.

MEDIA VARIASI menerima segala dokumen berkaitan dan membuat analisis kewartawanan mengenai misteri kehilangan tanah Melayu ini.

Ia sebenarnya berpunca daripada ‘toyol’ tanah. Toyol di alam Melayu dikenali sebagai makhluk suka mencuri tapi tidak dapat dilihat oleh mangsanya dan setiap toyol pastinya tidak bersendirian, ada tuan yang menjadi perancang dalam misinya.

‘Toyol’ tanah Yap Kwan Seng ini telah menyebabkan kerugian masa dan jutaan ringgit kepada pemilik asal dan juga konglomerat hartanah iaitu Exsim Development Sdn Bhd yang dipercayai terpedaya memajukan residensi di atas tanah itu.

Omar mendakwa, pada 31 Mac 1965, toyol-toyol ini menerobos Pejabat Tanah dan Galian Negeri Selangor menukar nama pemilik asal Mohammad Unni kepada nama mantan Menteri Besar Selangor (1955-1956), Allahyarham Datuk Dr Abd Aziz Majid tanpa merujuk kelulusan permohonan atau dokumen AA 1/62.

Nama tanah itu kemudiannya dipindahkan kepada isteri Abd Aziz, Raja Teh Zaitun pada 4 November 1965.

Untuk makluman, Wilayah Persekutuan Kuala Lumpur hanya wujud pada 1 Februari 1972 dan ada kawasan-kawasan yang dipisahkan dari Selangor pada 1 Februari 1974.

Dengan kata lain, tanah kurniaan Sultan Selangor di Jalan Yap Kwan Seng sebelum ini di bawah Enakmen Tanah Negeri Selangor.

Berbalik kepada kegiatan toyol-toyol ini secara ajaibnya turut mempercepatkan proses tukar nama tanah berkenaan pada tarikh sama iaitu 4 Oktober 1996 kepada beberapa pihak.

Rupa-rupanya, bukan Omar seorang sahaja yang menjadi mangsa ‘toyol’ tanah ini, malah konglomerat hartanah kumpulan Exsim dipercayai turut menjadi mangsa pada peringkat awal penjualan tanah.

Selepas pemaju Exsim ini membeli tanah berkenaan, ia telah membina sebuah residensi mewah 59 tingkat, 600 unit namun gagal menyerahkannya kepada pembeli walau semua unit telah terjual.

Ini kerana syarat Sijil Perakuan Layak Menduduki (CF) bagi bangunan itu perlu menunjukkan geran asal pemilikan tanah namun pemaju gagal mendapat CF.

Kenapa gagal mendapat CF? Kerana pemaju tidak ada dokumen sah berikutan pemilik asalnya adalah Omar.

Omar hanya menyedari tanah warisan keluarganya sudah bertukar milik setelah mencari dokumen di Pejabat Tanah dan Galian (PTG), dan mendapat fakta mengejutkan sehingga membawa kepada misi memperjuangkan hak mereka bermula pada 2003.

Sejak dari itu, Omar telah kerugian masa 19 tahun dan ratusan ribu wang ringgit termasuk kos guaman, pergi balik ke PTG serta seluruh tempat difikirkan wajar bagi mendapatkan dokumen sokongan sebagai bukti yang boleh membantu usaha beliau.

Bagaimanapun, selepas waris mula menuntut, ‘toyol’ ini dipercayai menjualnya kepada mana-mana pemaju yang berminat.

Difahamkan, syarikat berminat, Suriamas membeli tanah berkenaan di bawah nilai harga pasaran sebenar iaitu RM33 juta berbanding nilai sebenar, RM90 juta.

Persoalannya, siapa toyol tanah ini? Toyol ini adalah pihak yang mengetahui adanya permintaan terhadap tanah itu untuk tujuan pembangunan.

Berapa banyak toyol yang terlibat? Lebih daripada satu toyol.

Menurut Omar, modus operandi toyol berkenaan termasuk pihak di PTG, pihak di firma guaman, ada toyol di pejabat pemaju dan lain-lain.

Toyol tanah ini menyamun secara berkumpulan mula-mula menyamun pemilikan tanah bernilai tinggi khususnya di segitiga emas bandaraya.

MEDIA VARIASI turut difahamkan sudah banyak tanah Melayu di segi tiga emas ini tergadai dengan modus operandi sama.

Selepas itu, toyol ini mencari siapa yang sanggup membeli dengan harga mahal? Tentulah syarikat konglomerat yang mampu membeli dengan harga tinggi dan menyedari pemilik asal ada kekangan kewangan untuk menuntutnya secara undang-undang.

Apa modus operandi toyol tanah Yap Kwan Seng ini? Sila ikuti siri kedua di MEDIA VARIASI

Author

Tun Puteh Wanti

View all posts

View all posts


Hati-hati dengan aplikasi ChatGPT palsu!

SAN FRANCISCO: Berikutan kejayaan ChatGPT, banyak aplikasi mudah alih yang meragukan muncul di App Store dan di Google Play, dibangunkan untuk mengumpul data tanpa pengetahuan pengguna.

Walaupun OpenAI, penerbit ChatGPT, merancang untuk melancarkan aplikasi mudah alih chatbot AInya yang kini menjadi tumpuan ramai, penerbit lain sudah lebih awal menawarkan alternatif dalam bentuk aplikasi klon yang menawarkan pelbagai tahap keseriusan dan keselamatan.

Laman web Top10VPN telah menyenaraikan 10 daripadanya, dipanggil TalkGPT, Open Chat, Chatteo atau Chat GPT AI pada Android, atau Chat w. GPT AI, Alfred-Chat dengan GPT 3 dan Wiz AI Chat Bot Writing Helper pada iOS.

Kebanyakan aplikasi klon ini mengumpul data peribadi pengguna mereka tetapi juga maklumat tentang peranti pengguna, seperti saiz skrin atau nama pengendali mudah alih.

Namun ada beberapa aplikasi ini mengenakan bayaran, sedangkan ChatGPT boleh digunakan secara percuma di tapak web rasminya.

Jadi berhati-hatilah terhadap sebarang aplikasi yang menjanjikan anda teknologi berdasarkan atau hampir dengan ChatGPT.

Walau apa pun, dari segi prestasi, tiada satu pun daripada aplikasi ini memberikan penyelesaian menghampiri yang asal! ― Studio ETX

Author

Media Variasi

View all posts

View all posts


Kre8tif! terus sokong wujudkan ekosistem kandungan digital Malaysia

CYBERJAYA: Kre8tif!, platform rangkaian untuk pemain industri kandungan digital terus menyokong matlamat Perbadanan Ekonomi Digital Malaysia (MDEC) untuk mengukuhkan Malaysia sebagai kuasa serantau dalam ekosistem kandungan digital yang kondusif, inklusif dan berdaya saing di peringkat global.

Ketua Setiausaha Kementerian Komunikasi dan Multimedia (K-KOMM), Datuk Seri Mohammad Mentek berkata, di bawah teraju cemerlang MDEC, kementerian yakin Kre8tif! akan membuka pintu kreatif pencipta  kandungan Malaysia dan membantu meningkatkan nilai ekosistem kandungan digital tempatan.

“Ini sejajar dengan inisiatif strategik nasional baharu kami, Malaysia Digital untuk menggalakkan dan menarik syarikat, bakat dan pelaburan di samping membolehkan perniagaan Malaysia dan rakyat untuk memainkan peranan utama dalam ekonomi digital global,” katanya dalam ucapan alu-aluan sebelum melancarkan Kre8tif! Persidangan dan Pertukaran Perniagaan di sini hari ini.

Acara hibrid itu menampilkan padanan perniagaan, elevator pitch, bengkel, acara anugerah, persidangan dan pameran berlangsung dari 7 hingga 18 November di Cyberjaya.

Sejak diwujudkan pada 2009, Kre8tif! telah berkhidmat sebagai platform rangkaian perniagaan yang pasti untuk menghubungkan pemain industri dari seluruh Asia Tenggara.

Menurut Mohammad kementerian itu juga berminat untk melihat Kre8tif! berfungsi sebagai penyokong utama untuk peluang dan rangkaian perniagaan bagi industri kandungan digital di rantau ini dengan kelebihan penggerak pertama yang kukuh.

“Selama bertahun-tahun industri ini terbukti semakin berdaya tahan, membina perkongsian pengetahuan selama beberapa dekad dan memanfaatkan rangkaian pakar antarabangsa yang luas untuk memastikan kandungan Malaysia dapat menyaingi industri matang seperti di Amerika Syarikat, Korea Selatan dan China,” katanya.

Mohammad berkata, industri kandungan digital bukan hanya menyumbang kepada ekonomi negara tetapi juga pemboleh utama dalam mengeksport idea dan budaya Malaysia ke pentas antarabangsa.

Oleh itu beliau berkata Kre8tif! adalah peluang keemasan bagi pemain industri untuk mempelajari daripada gergasi industri, mengambil bahagian dalam perbincangan dengan individu kreatif berfikiran sama dan mendahului trend global yang membentuk industri.

“Kami menyeru kepada semua pencipta kandungan digital tempatan untuk mengambil peluang ini dan bersinar. Tunjukkan kepada dunia bahawa kita boleh setanding dengan atau lebih baik daripada rakan-rakan kita di Hollywood.

“Pada akhirnya, kami semua berusaha untuk menjadikan industri kandungan kreatif Malaysia berdaya saing di peringkat global dan bertaraf antarabangsa. Untuk itu, kami menerima mandat kami untuk memperkasakan industri kreatif  negara dan membina ekosistem digital pengeluar kandungan yang mantap,” katanya.

Sementara itu ketika ditemui, Mohammad berkata, Malaysia mempunyai ramai juruanimasi yang berpotensi besar berdasarkan bakat dan kemahiran yang ada pada anak muda, setanding dengan negara-negara lain.

“Kita dapat lihat bagaimana mereka mempamerkan kreativiti masing-masing melalui pelbagai animasi dan ada di antaranya berjaya menghasilkan filem, cerita-cerita pendek sama ada melalui online punya OTT (perkhidmatan over-the-top) atau penyiar yang lain,” katanya. – BERNAMA


Sanusi didakwa, penyokong PAS diminta bertenang – Takiyuddin

CYBERJAYA: Semua pihak khususnya ahli dan penyokong PAS diminta untuk bertenang dan menghormati proses perundangan susulan Menteri Besar Kedah, Datuk Seri Muhammad Sanusi Md Nor didakwa di mahkamah pada Selasa.

Setiausaha Agung PAS, Datuk Seri Takiyuddin Hassan berkata, pihaknya mengikuti perkembangan dari semasa ke semasa mengenai kes melibatkan Pengarah Pilihan Raya Perikatan Nasional (PN) itu.

“PAS mengikuti dengan cermat perkembangan kes melibatkan Muhammad Sanusi yang dilaporkan telah ditahan oleh pihak PDRM untuk didakwa di mahkamah hari ini,” katanya dalam kenyataan pada Selasa.

Terdahulu, polis menahan Muhammad Sanusi untuk menghadapi pertuduhan di mahkamah mengikut Akta Hasutan.

Penahanan dibuat pada sekitar pukul 3 pagi oleh pasukan Unit Siasatan Jenayah Terkelas (USJT) D5 dan Bahagian Antimaksiat, Perjudian dan Kongsi Gelap (D7) Jabatan Siasatan Jenayah Bukit Aman di Mont Kiara.

Ahli Dewan Undangan (ADUN) Jeneri itu didakwa di mahkamah Selayang pada jam 9 pagi Selasa.

Muhammad Sanusi dijangka menghadapi dua pertuduhan mengikut Seksyen 4(1)(a) Akta Hasutan 1948 [Akta 15].

Author

Fazleen Safina Abd Jamil

View all posts

View all posts


12 juta pengguna nikmati akses 5G menjelang akhir tahun – Annuar

KOTA BHARU: Kira-kira 12 juta pengguna bakal menikmati perkhidmatan rangkaian 5G menjelang akhir tahun ini susulan lima daripada enam penyedia perkhidmatan telekomunikasi telah menandatangani Perjanjian Akses (AA) dengan Digital Nasional Bhd (DNB), semalam.

Menteri Komunikasi dan Multimedia Tan Sri Annuar Musa berkata lima syarikat tersebut ialah Celcom Networks Sdn Bhd, Digi Telecommunications Sdn Bhd, U Mobile Sdn Bhd, YTL Communications dan Telekom Malaysia Bhd (TM).

Katanya menerusi perjanjian itu syarikat terlibat akan menyediakan perkhidmatan 5G di negara ini.

“Alhamdulillah lima daripada enam syarikat telekomunikasi telah pun menandatangani AA. Perjanjian ini membolehkan akses 5G akan diperoleh dalam kadar masa segera.

“Menerusi perjanjian ini dijangka 12 juta pengguna telefon akan ada akses 5G menjelang akhir tahun ini,” katanya pada sidang media khas, di sini hari ini.

Annuar berkata penyediaan prasarana atau menara 5G di seluruh negara kini berada pada tahap 33.2 peratus. – BERNAMA


Madu Miera Leyana mahu suami adil tunai nafkah

PUTRAJAYA: Madu kepada pelakon Miera Leyana, Adibah Abdul Mutalib, 50, tidak berhasrat memfailkan penceraian namun mahu suami lebih bertanggungjawab dan adil dalam soal pemberian nafkah.

Suaminya, Rosland Othman, 50, mengamalkan poligami apabila berkahwin pula dengan aktres, Miera Leyana pada Julai 2020.

Adibah mengaku masih sayangkan suaminya yang hidup bersama sejak 28 tahun lalu meskipun ada orang ketiga dalam perkahwinan mereka.

“Sebagai seorang isteri, sudah tentu saya ingin menyelamatkan perkahwinan kami.

“Sememangnya, saya tak pernah terfikir untuk bercerai. Saya cuma mahu suami lebih bertanggungjawab dan adil dalam soal pemberian nafkah.

“Nafkah adalah tanggungjawab suami, namun ia terhenti sejak beliau berkahwin dengan Miera Leyana.

“Tiada keperluan untuk saya tuntut cerai bukan ada lelaki lain dalam hidup saya,” katanya kepada MEDIA VARIASI.

Adibah mendakwa, Rosland hanya memberi nafkah sekiranya dituntut dan diberikan melalui orang tengah.

“Kami sukar berkomunikasi disebabkan Rosland tak pulang ke rumah dan nombor saya disekat sejak 21 September tahun 2021. Justeru, Rosland hanya berhubung dan memberi nafkah melalui anak.

“Saya tiada masalah untuk selesai dan berbincang secara bersemuka berhubung soal ini dengan Rosland.

“Pulanglah ke rumah dan bincang secara baik untuk capai kata sepakat antara kedua pihak,” katanya yang ditemui bersama peguamnya, Mohd Junid selepas sebutan proses sulh di Mahkamah Syariah Putrajaya, di sini, pagi tadi.

Prosiding itu disebut di hadapan Pendaftar Mahkamah Syariah Putrajaya, Tuan Sara Waheeda Tuan Dir.

Bagaimanapun, Rosland tidak hadir dan diwakili peguamnya, Datuk Seri Amli Embung.

Rosland yang juga Ketua Pegawai Eksekutif Sarawak Consolidated Industries Bhd milik syarikat Serba Dinamik sebelum ini gagal menghadiri prosiding kes nusyuz yang difailkan sendiri di Mahkamah Syariah Wilayah Persekutuan di Kuala Lumpur pada 31 Januari lalu.

Rosland kemudian diperintah membayar kos RM500 kepada peguam dan isteri pertamanya.

Sementara itu, Mohd Junid berkata, peguam defendan hadir dan memohon satu tarikh untuk dimasukkan pembelaan terhadap tuntutan.

“Pendaftar mahkamah menetapkan proses sulh akan disambung pada 14 April ini bagi menyelesaikan dokumentasi bagi menjawab pembelaan,” katanya.

Author

Tun Puteh Wanti

View all posts

View all posts


Bekas Ahli Parlimen Rembau pertama meninggal dunia

SEREMBAN: Bekas Ahli Parlimen Rembau yang pertama, Datuk Firdaus Muhammad Rom Harun, 73, meninggal dunia kira-kira 12.50 tengah hari tadi.

Anak Allahyarham Muhammad Faliq Firdaus Muhammad Rom berkata, bapanya meninggal dunia di kediaman keluarga di Taman Paroi Jaya dekat sini.

“Sebelum ini, arwah ayah mempunyai penyakit buah pinggang. Ayah seorang yang tegas tetapi penyayang, ayah juga seorang pemimpin berjiwa rakyat.

“Saya tinggal bersama ayah, dua tiga hari ini, ayah nampak sihat, kami sekeluarga pasti merindui ayah dan juga ibu yang telah meninggal dunia pada Februari tahun lepas,” katanya kepada Bernama.

Allahyarham Firdaus Muhammad Rom merupakan Ahli Parlimen Rembau bermula tahun 2004-2008 sebelum digantikan oleh Khairy Jamaluddin.

Beliau juga merupakan Ahli Dewan Undangan Negeri (ADUN) Chembong dari tahun 1995 sehingga 2004. Allahyarham juga merupakan Setiausaha Politik kepada Datuk Seri Mohamad Hasan ketika menjadi Menteri Besar dari tahun 2008 sehingga 2010.

Muhammad Faliq berkata jenazah bapanya akan dibawa ke Masjid At-Taqwa, Paroi pada 6 petang ini untuk dimandi dan disembahyangkan sebelum dikebumikan selepas solat maghrib di Tanah Perkuburan Islam Kampung Baru Paroi di Jalan Seremban-Kuala Pilah di sini.

Firdaus Muhammad Rom dan isteri, Datin Faridah Kassim dikurniakan lima anak dan seorang cucu. – BERNAMA


Remaja lelaki maut rempuh lembu lintas jalan

GUA MUSANG: Seorang remaja lelaki berusia 16 tahun maut selepas motosikal dinaikinya merempuh seekor lembu di Kilometer 35, Jalan Gua Musang-Kuala Krai, semalam.

Ketua Polis Daerah Gua Musang, Supt Sik Choon Foo berkata, Mohamad Adam Haikal Mohamad Asri, berasal dari Rancangan Kemajuan Tanah (RKT) Kesedar Chalil, mengalami kecederaan di bahagian kepala dan disahkan meninggal dunia semasa menerima rawatan di Klinik Chiku 3, 9.55 malam tadi.

“Mangsa yang menunggang motosikal jenis Yamaha YI5Z dari arah Chiku 3 menuju ke Chiku 2 dan apabila tiba di tempat kejadian remaja terbabit melanggar seekor lembu yang sedang melintas jalan.

“Mayat mangsa dibawa ke Hospital Gua Musang untuk bedah siasat dan kes disiasat di bawah Seksyen 41(1) Akta Pengangkutan Jalan Raya 1987 kerana memandu secara melulu sehingga menyebabkan kemalangan maut,” katanya dalam kenyataan hari ini.

Beliau turut menasihatkan penternak lembu supaya tidak membiarkan haiwan peliharaan mereka berkeliaran pada waktu malam kerana dikhuatiri mengundang bahaya kepada pengguna jalan raya.

“Penternak yang membiarkan haiwan ternakan berkeliaran di jalan raya dan kawasan perumahan boleh didakwa Jabatan Perkhidmatan Veterinar di bawah Enakmen Kawalan Kerbau Lembu 2001 dan boleh dikenakan tindakan di bawah Akta Pengangkutan Jalan 1987 dan Seksyen 289 Kanun Keseksaan, sekiranya berlaku kemalangan,” katanya. – BERNAMA


Gadis 30 personaliti, tiada alahan dan rabun bila bertukar ‘roh’

KUALA LUMPUR: Realiti sebenar penghidap Dissociative Identity Disorder (DID) bukan sahaja berdepan isu pertukaran banyak personaliti atau frekuensi dalam diri, tetapi melibatkan pelbagai aspek yang tidak terjangkau akal manusia atau ‘supernatural’.

Menerusi siri Bongkar MEDIA VARIASI membuka kisah seorang gadis penghidap DID bernama Belle, 23, namun kali ini dia mendedahkan beberapa keanehan yang berlaku ke atas dirinya, tiada jawapan saintifik sehingga ke hari ini.

Belle didiagnosis memiliki 30 personaliti atau masalah DID pada usianya 17 tahun.

30 personaliti atau pertukaran ‘roh’ ini berusia antara enam tahun hingga 43 tahun, berbeza bahasa percakapan iaitu Bahasa Inggeris, Bahasa Korea, Bahasa Jerman selain Bahasa Melayu serta berbeza jantina wanita dan lelaki.

Bercakap soal makanan, agak mengejutkan apabila Belle yang sememangnya alah makanan kacang sejak kecil yang menyebabkan kulitnya gatal, bengkak dan kemerahan namun apabila bertukar ‘roh’ lain alahan itu hilang.

“Situasi aneh ini saya alami sejak usia 17 tahun ketika mula-mula berhadapan isu DID ini.

“Saya tak boleh makan kacang, gatal kulit, bengkak dan merah tetapi jika ada pertukaran ‘roh’ atau bahasa saintifiknya bertukar frekuensi, saya boleh makan kacang.

“Saya yang asal (Belle) tidak alah kucing namun ada personaliti lain yang alah kucing, tidak boleh dekat mesti bersin.

“Jika saya bertukar kepada personaliti nama Breanna, dia tak boleh makan sup ayam, jadi gatal, tapi saya (Belle) makan sup ayam ok, ” katanya kepada MEDIA VARIASI.

Menerusi siri pertama Bongkar MEDIA VARIASI, masalah DID berpunca daripada trauma lebih teruk di masa lampau dan isu ini menemu bual gadis dikenali Belle, 23, yang memiliki 30 personaliti.

DID, masih baharu dalam masyarakat di negara ini, masalah yang sangat jarang ditemui berpunca daripada trauma masa lampau.

Belle bagaimanapun sanggup tampil di khalayak ramai melalui akaun Tiktok miliknya semata-mata untuk memberi kesedaran kepada orang ramai mengenai DID.

Tambah Belle pertukaran personaliti tidak boleh dipaksa atau pilihan sendiri, ia berlaku spontan.

Sehubungan itu, Belle menjelaskan sering berlaku polemik, percanggahan antara kehendak dirinya yang asal dan juga personaliti yang mengambil alih jasadnya.

Belle yang tidak memakai cermin mata berkata, apabila frekuensi Nathalia, Nae’em dan Delila ambil alih, dia terpaksa memakai cermin mata kerana mereka rabun.

“Namun anehnya setiap personaliti (frekuensi) itu memiliki tahap kuasa kanta lekap berbeza, Natalia yang paling rabun.

“Situasi ini paling aneh, jika jalani ujian kuasa kanta mata pasti hasilnya berbeza bagi setiap personaliti berkenaan,” katanya.

Tambahnya, jika personaliti bernama Billie iaitu kanak-kanak berusia enam tahun mengambil alih jasad Belle, semua barang yang dijual secara dalam talian pasti laris.

“Billie pandai berniaga, mulutnya petah, peramah, mudah didekati berbanding personaliti lain yang ada pemalu, ada yang tegas, ada yang serius dan sukar berinteraksi dengan masyarakat.

“Tetapi ada juga personaliti yang boros, tahu-tahu semua simpanan wang saya sudah habis dia berbelanja dan barang yang dibelinya saya tidak suka, ” katanya yang mengakui hilang kesedaran setiap kali pertukaran berlaku.

Mungkin jika Malaysia sudah bersedia untuk melakukan kajian lebih terperinci terhadap DID amat menarik kerana apabila frekuensi roh berubah, jasad turut mengikut sama yang beri kesan terhadap penyakit yang dialami seperti alahan dan rabun mata.

IKUTI SIRI KETIGA GADIS 30 PERSONALITI DI MEDIA VARIASI

Author

Tun Puteh Wanti

View all posts

View all posts


‘Tauke’ pernah bertanding dalam PRU

CYBERJAYA: Tahukah anda satu ketika dahulu, legenda bola sepak negara, Datuk Wira Soh Chin Ann atau lebih mesra dikenali sebagai ‘tauke’ di kalangan peminat bola sepak pernah menyertai Pilihan Raya Umum ke-7 pada tahun 1986.

Chin Ann diletakkan sebagai calon yang mewakili parti MCA menentang calon DAP, Lim Guan Eng yang merupakan bekas Menteri Kewangan dan kini Pengerusi DAP.

PRU tersebut ditandingi oleh kedua-dua figura tersebut bagi kawasan Parlimen Kota Laksamana yang merupakan penampilan pertama Guan Eng bertanding dalam pilihan raya serta langkah Chin Ann untuk memulakan karier politiknya.

Kerusi Parlimen itu dimenangi oleh Guan Eng yang memperoleh undian sebanyak 34,573 undi sementara Chin Ann hanya sekadar 16,967 undi dengan majoriti besar sebanyak 16,967 undi memihak Guan Eng.

Author

Mohamad Fitri Hazim Hazam

View all posts

View all posts


Tiga kali ‘try’, akhirnya lelaki ini berjaya dapatkan nombor telefon gadis comel

GARA-GARA cinta pandang pertama, seorang pemuda sanggup mencuba pelbagai cubaan semata-mata untuk mendapatkan nombor telefon wanita yang diminatinya.

Pemuda yang dikenali sebagai Ejaz menerusi TikToknya berkata, dia mula menaruh perasaan kepada seorang gadis yang juga anak kepada penjual popia serta nasi lemak.

Ejaz memulakan cubaan pertama dengan mengikuti cadangan salah seorang pengikutnya yang menyuruhnya menyelit sekeping kertas berserta nombor telefon sewaktu ingin membuat bayaran.

Namun, cubaan kali pertamanya gagal selepas kertas tersebut tercicir ke dalam bakul nasi lemak sebelum ditegur oleh bapa kepada gadis berkenaan.

“Kertas tu boleh tercicir jatuh dekat dalam bakul nasi lemak, saya mungkin tak perasanlah masa tu sebab saya hulur je.

“Harapnya lah anak pak cik mak cik tu tengok, eh tiba pak cik tu panggil aku katanya ni kertas jatuh.

“Lepastu saya cepat-cepatlah cakap kat pak cik tu kertas saya jatuh. Tu nombor orang jual gas.

“Aku tak tahu nak cover macam mana, anak dia tengok je,” ceritanya.

Enggan berputus asa, selang sehari selepas hari kejadian, Ejaz datang semula ke gerai tersebut untuk membeli makanan yang dijual.

Kali ini, Ejaz menebalkan muka meminta nombor telefon gadis itu dengan alasan ingin membuat tempahan nasi lemak dan beberapa jenis kuih lain untuk jamuan di tempat kerja.

Bagaimanapun, cubaan keduanya turut gagal apabila gadis berkenaan memberikan nombor telefon bapanya untuk urusan tempahan.

“Saya pon cakaplah kat pak cik tu nak order 40 nasi lemak bla bla… benda tu kita buat cerita je sebenarnya tak nak order pun.

“Last nya ak bayar depolah untuk buat tempahan nasi lemak dengan donat bagai.

“Tapi yang the best thing is pak cik tu cakap esok pagi anak dia datang hantar kat rumah esok.

“Sekurang-kurangnya dia tahu lokasi rumah, pak cik tu boleh meminang… eh apa pula perempuan merisik lelaki,” ceritanya sambil berseleroh.

Sementara itu, Ejaz memberitahu selepas perjumpaan bersama gadis itu, dia terpikat dengan penampilan dan perwatakannya yang  dirasakan sangat comel.

“Suara dia lembut dan comel. Muka tak make up, serius dia cantik,” kongsinya.

Tidak melepaskan peluang, Ejaz terus meminta nombor telefon gadis itu dengan alasan tak nak mengganggu ayahnya pada waktu malam.

“Kemudian saya minta nombor telefon dia sebab senang nak repeat order.

“Takut chat ayah awak mengganggu pula waktu malam sebab saya kerja siang, malam balik lewat kononnya. Kalau boleh saya contact awaklah,” katanya lagi.

Tanpa disangka-sangka, gadis itu dengan senang hati memberikan nombor telefonnya.

Akhirnya, cubaan kali ketiga Ejaz berjaya namun, dia memikirkan cara untuk memulakan perbualan bersama gadis itu agar tidak kelihatan janggal.

Author

Nurul Ain Japri

View all posts

View all posts